**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Σεπτεμβρίου 2022, ημέρα Δευτέρα και ώρα 13.10΄, στην Αίθουσα «**Προέδρου Αθανασίου Κωνστ. Τσαλδάρη» (223)»**, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα»(*2η συνεδρίαση-ακρόαση εξωκοινοβουλευτικών προσώπων*).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Νικόλαος Κεχαγιάογλου, Πρόεδρος του Συλλόγου Ζημιωθέντων «ΑΣΠΙΣ ΠΡΟΝΟΙΑ», Δημήτριος Βεργίνης, Υποδιευθυντής της Διεύθυνσης Πληροφορικής της Τράπεζας της Ελλάδος, Κωνσταντίνος Δερδεμέζης, Πρόεδρος του ΔΣ της Ελληνικής Εταιρείας Συμμετοχών και Περιουσίας ΑΕ (ΕΕΣΥΠ), Γρηγόρης Δημητριάδης, Διευθύνων Σύμβουλος της Ελληνικής Εταιρείας Συμμετοχών και Περιουσίας ΑΕ (ΕΕΣΥΠ), Κωνσταντίνος Κόλλιας, Πρόεδρος του ΔΣ του Οικονομικού Επιμελητηρίου της Ελλάδας (ΟΕΕ), Λύσανδρος Τσιλίδης, Πρόεδρος της Ομοσπονδίας Ελληνικών Συνδέσμων Γραφείων Ταξιδιών και Τουρισμού (FED HATTA), Δρ. Μαρία Αλικάκου, Ειδική Επιστήμονας–Νομικός της Αρχής Προστασίας Δεδομένων Προσωπικού Χαρακτήρα, Παναγιώτης Κοντογιάννης, Πρόεδρος του ΔΣ του Σωματείου Εργαζομένων στις Σταθερές Συγκοινωνίες (ΣΤΑΣΥ), Μόσχος Κορασίδης, Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ), Κορίνα Θεοδωρακάκη, Γενική Γραμματέας της Εθνικής Ομοσπονδίας Κινητικά Αναπήρων (ΕΟΚΑ), Ιωάννης Δήμκας, Πρόεδρος του Συνδικάτου Εργαζομένων στον Οργανισμό Αστικών Συγκοινωνιών Θεσσαλονίκης (ΟΑΣΘ), Αδάμ Καραγλάνης, Αντιπρόεδρος της Ενιαίας Ανεξάρτητης Αρχής Δημοσίων Συμβάσεων (ΕΑΑΔΗΣΥ) και Απόστολος Ραυτόπουλος, Πρόεδρος του Σωματείου Τεχνικών και Εργαζομένων του Οργανισμού Αστικών Συγκοινωνιών Αθηνών – Οδικές Συγκοινωνίες ΑΕ (ΟΑΣΑ-ΟΣΥ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ξενογιαννακοπούλου Μαρία – Ελίζα (Μαριλίζα), Ελευθεριάδου Σουλτάνα, Κόκκαλης Βασίλειος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα»

Είμαστε στη δεύτερη συνεδρίαση. Έχουμε την ακρόαση των Φορέων.

Είναι μαζί μας ο Υπουργός Οικονομικών, ο κ. Χρήστος Σταϊκούρας και ο Υφυπουργός Οικονομικών, κ. Απόστολος Βεσυρόπουλος και οι συνεργάτες τους.

Θα ξεκινήσω με τον Πρόεδρο του Συλλόγου Ζημιωθέντων «ΑΣΠΙΣ ΠΡΟΝΟΙΑ»,διότι έχει ζητήσει να προταχθεί, οπότε θα του δώσουμε το λόγο για τρία λεπτά και συνεχίζουμε με τους υπόλοιπους εκπροσώπους των Φορέων.

Κύριε Κεχαγιάογλου, καλημέρα από την Επιτροπή. Έχετε το λόγο.

**ΝΙΚΟΛΑΟΣ ΚΕΧΑΓΙΑΟΓΛΟΥ (Πρόεδρος του Συλλόγου Ζημιωθέντων «ΑΣΠΙΣ ΠΡΟΝΟΙΑ»):** Σας ευχαριστώ πολύ, κύριε Πρόεδρε.

Κλείνουμε 13 χρόνια από την ημέρα ανάκλησης της «ΑΣΠΙΣ ΠΡΟΝΟΙΑ»,αλλά αυτή η 13η επέτειος δεν είναι και τόσο γρουσούζικη, γιατί ψηφίζεται μια τροπολογία που δίνει τη δυνατότητα στους ζημιωθέντες να λάβουν τη δεύτερη δόση από το Εγγυητικό Κεφάλαιο Ζωής. Γι’ αυτόν το λόγο, θέλω να ευχαριστήσω, πρώτα απ’ όλα, τον κύριο Σταϊκούρα, τον Υπουργό Οικονομικών, που παρίσταται, τον Άδωνι Γεωργιάδη, που κι αυτός βοήθησε με την σειρά του, με τις ενέργειες του, τον Γιάννη Στουρνάρα, τον Διοικητή της Τράπεζας της Ελλάδος, τον Αλέξανδρο Σαρρηγεωργίου, τον Πρόεδρο της Ένωσης Ασφαλιστικών Εταιρειών Ελλάδος, τον Γιώργο Πάσχα, από την Τράπεζα της Ελλάδος, όπως και την κυρία Σεληνιωτάκη, καθώς και τον κύριοΚοντοβαζαινίτη,τον Πρόεδρο του Εγγυητικού.

Σχετικά με τη διάταξη που εισάγεται τώρα έχω να κάνω τις εξής παρατηρήσεις. Λέει ότι: «Η προκαταβολή της παραγράφου 5α΄ αφορά τις μέχρι τώρα από την έναρξη ισχύος της παρούσας βεβαιωμένες απαιτήσεις της Κατάστασης Δικαιούχων».

Αυτό το «5α΄», όμως, επειδή έγινε κατά την πρώτη διανομή, ορίζει ότι θα πρέπει να υπάρχει μια πρόσφατα επιβεβαιωμένη από ορκωτό ελεγκτή σχετικά με τα οικονομικά στοιχεία της ασφαλιστικής εκκαθάρισης. Αυτή η προϋπόθεση δε χρειάζεται να υπάρχει τώρα, είναι περιττή, γιατί ίσχυσε κατά την πρώτη καταβολή, ισχύει και τώρα, οπότε, αφού θα διανεμηθεί το ίδιο ποσοστό στους δικαιούχους, πρέπει να αφαιρεθεί, διότι θα υπάρξει μεγάλη χρονική καθυστέρηση, γιατί θα πρέπει να γίνει έκθεση ορκωτού ελεγκτή και πάλι, θα καθυστερήσει κατά τέσσερις μήνες τη διαδικασία και, αντί να ξεκινήσει το Νοέμβριο, θα ξεκινήσει το Μάρτιο. Κι αυτό νομίζω θα αδικήσει τους ασφαλισμένους, είναι κάτι περιττό.

Κάτι δεύτερο, που θέλω να τονίσω, είναι ότι μέσα σε αυτήν την τροπολογία λέει ότι: «Ποσά που έχουν καταβληθεί από το Εγγυητικό Κεφάλαιο Ζωής και παραμένουν αδιάθετα επί τρία (3) έτη μετά τη μεταφορά στον ειδικό λογαριασμό της παραγράφου 5α, επιστρέφονται εντόκως στο Εγγυητικό Κεφάλαιο Ζωής από τον ασφαλιστικό εκκαθαριστή». Αυτό το «εντόκως», νομίζω, θα πρέπει να απαλειφθεί, το απαιτούμε να απαλειφθεί, γιατί είναι στην ουσία τιμωρητικό για τους ασφαλισμένους. Για ποιο λόγο να επιστραφεί εντόκως ένα ποσό το οποίο δεν διανεμήθηκε στους ασφαλισμένους; Καλύτερα να παραμείνει και να διανεμηθεί στις επόμενες καταβολές και τελευταία, λέει: «Αναστέλλεται κάθε αναγκαστική εκτέλεση σε βάρος του Εγγυητικού Κεφαλαίου Ζωής, είτε εις χείρας του, είτε εις χείρας τρίτων, από την έναρξη ισχύος του παρόντος μέχρι την 31/12/2025.». Για ποιο λόγο τέτοιος ζήλος για την προστασία του Εγγυητικού Κεφαλαίου Ζωής; Υπάρχει κάποιος λόγος; Νομίζω κι αυτό πρέπει να απαλειφθεί. Είναι κάτι που δε χρειάζεται προστασία από το Εγγυητικό Κεφάλαιο. Τι φοβάται, δηλαδή; Μήπως έρθουν οι ζημιωθέντες και ζητήσουν εξηγήσεις ή άλλα θέματα, επειδή το Εγγυητικό Κεφάλαιο δεν εκτέλεσε σωστά τη διαδικασία διανομής; Νομίζω κι αυτό δεν έχει λόγο να υπάρχει.

Τέλος, θέλω να πω, επειδή παρίσταται κι ο κ. Υπουργός, ότι είναι μια θαυμάσια ευκαιρία τη στιγμή που θα ολοκληρωθεί ο πίνακας δικαιούχων ασφάλισης, αυτό το οποίο πιστεύουμε ότι θα γίνει, θα τελεσιδικήσουν οι τελευταίες δικαστικές εκκρεμότητες στο τέλος του έτους, είναι να δοθεί μια οριστική λύση, κάτι που νομίζω κι όλα τα κόμματα το προσυπογράφουν, γιατί δεν συνάδει σε ένα πολιτισμένο Κράτος μια τέτοια αδικία εναντίον των ασφαλισμένων να κρατάει ακόμα. Και τη στιγμή, μάλιστα, που τον λογαριασμό δεν τον πληρώνει ο ελληνικός λαός μέσω του Προϋπολογισμού, αλλά το Εγγυητικό Κεφάλαιο Ζωής, ένα νομικό πρόσωπο ιδιωτικού δικαίου, που δημιουργήθηκε ακριβώς γι’ αυτόν το λόγο.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον Πρόεδρο, κ. Κεχαγιάογλου. Θα περάσουμε στον εκπρόσωπο της Τράπεζας της Ελλάδος και αμέσως μετά στον εκπρόσωπο του Υπερταμείου.

Το λόγο έχει ο κύριος Δημήτριος Βεργίνης**,** Υποδιευθυντής της Διεύθυνσης Πληροφορικής της Τράπεζας της Ελλάδος, για τρία λεπτά.

**ΔΗΜΗΤΡΙΟΣ ΒΕΡΓΙΝΗΣ (Υποδιευθυντής της Διεύθυνσης Πληροφορικής της Τράπεζας της Ελλάδος):** Ευχαριστώ.

Ονομάζομαι Δημήτρης Βεργίνης, όπως είπατε. Είμαι Υποδιευθυντής στη Διεύθυνση Πληροφορικής της Τράπεζας της Ελλάδος και Συντονιστής της ομάδας εργασίας, που έχει συστήσει ο Διοικητής της Τράπεζας της Ελλάδος, με έργο την υλοποίηση του Κεντρικού Μητρώου Πιστώσεων. Το Κεντρικό Μητρώο Πιστώσεων είναι ένα πληροφοριακό σύστημα, που θα ανήκει και θα τηρείται στην Τράπεζα της Ελλάδος και θα καταγράφει σε αναλυτική βάση το ιστορικό πληρωμών, τα είδη των παρεχόμενων εξασφαλίσεων ή κάθε άλλη πληροφορία, που σχετίζεται με κάθε μορφή πίστωσης προς φυσικά ή νομικά πρόσωπα από πιστωτικά και, εν γένει, χρηματοδοτικά ιδρύματα, που έχουν την καταστατική τους έδρα στην Ελλάδα, καθώς και από τα υποκαταστήματα αλλοδαπών πιστωτικών ή χρηματοδοτικών ιδρυμάτων, που λειτουργούν στην Ελλάδα.

Για την ενημέρωση του Μητρώου η Τράπεζα της Ελλάδος θα αξιοποιήσει τα στοιχεία που ήδη συλλέγει στο πλαίσιο του Κανονισμού της Ευρωπαϊκής Ένωσης 2016/867 της Ευρωπαϊκής Κεντρικής Τράπεζας, της 18ης Μαΐου του 2016, σχετικά με τη συλλογή αναλυτικών πιστωτικών δεδομένων και δεδομένων πιστωτικού κινδύνου και την πράξη 2677, του Διοικητή της Τράπεζας της Ελλάδος, της 19.05.2017.

Τα στοιχεία αυτά συλλέγονται από την Τράπεζα της Ελλάδος μέσω του πληροφοριακού συστήματος GR-AnaCredit. Τα στοιχεία που δεν συλλέγονται από το GR-AnaCredit θα παρέχονται απευθείας από τους πιστωτές στο Μητρώο σε μηνιαία βάση.

Τα στοιχεία του Μητρώου θα είναι διαθέσιμα στους πιστοδοτούμενους και στους πιστωτές, μετά από αίτησή τους με ηλεκτρονικό τρόπο, μέσω των πιστωτικών εκθέσεων. Οι πιστωτές θα χρησιμοποιούν τις πιστωτικές εκθέσεις για την αξιολόγηση της πιστοληπτικής ικανότητας των δυνητικών δανειοληπτών. Το Μητρώο θα είναι συμπληρωματικό και σε πλήρη εναρμόνιση και σχέση διαλειτουργικότητας με το Μητρώο Παρακολούθησης του Ιδιωτικού Χρέους, την Ανεξάρτητη Αρχή Πιστοληπτικής Αξιολόγησης και το υφιστάμενο σύστημα επεξεργασίας δεδομένων οικονομικής συμπεριφοράς της Τειρεσίας ΑΕ.

Ακόμη, για τις ανάγκες διασταύρωσης και επιβεβαίωσης της ακρίβειας των πληροφοριών, ταυτοποίησης και των γενικών πληροφοριών, όπως αυτές ορίζονται στο άρθρο 113, το Μητρώο θα μπορεί να προσφεύγει στα πληροφοριακά συστήματα της Ανεξάρτητης Αρχής Δημοσίων Εσόδων (Α.Α.Δ.Ε), του Γενικού Εμπορικού Μητρώου (Γ.Ε.ΜΗ), καθώς και στο σύστημα ΕΡΓΑΝΗ.

Τελειώνοντας, θα ήθελα, εκ μέρους του Διοικητή της Τράπεζας της Ελλάδος, να διαβεβαιώσω τα μέλη της Επιτροπής ότι η Τράπεζα της Ελλάδος είναι έτοιμη να αναλάβει τη δημιουργία και λειτουργία του Κεντρικού Μητρώου Πιστώσεων.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Βεργίνη.

Θα περάσουμε στην ΕΕΣΥΠ και αμέσως μετά στον εκπρόσωπο του Οικονομικού Επιμελητηρίου, τον Πρόεδρο του Επιμελητηρίου. Από την ΕΕΣΥΠ είναι μαζί μας κι ο κ. Δερδεμέζης, Πρόεδρος του ΔΣ και ο κ. Δημητριάδης, ο Διευθύνων Σύμβουλος. Ποιος θα τοποθετηθεί, παρακαλώ;

**ΚΩΝΣΤΑΝΤΙΝΟΣ ΔΕΡΔΕΜΕΖΗΣ (Πρόεδρος του Δ.Σ. της Ελληνικής Εταιρείας Συμμετοχών και Περιουσίας ΑΕ (ΕΕΣΥΠ)):** Καλησπέρα κ. Πρόεδρε. Καλησπέρα, κυρίες και κύριοι. Θα ήθελα να κάνω μία σύντομη τοποθέτηση και μετά, αν δεν έχετε αντίρρηση, να δώσω το λόγο και στον Διευθύνοντα Σύμβουλο, τον κ. Δημητριάδη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Δερδεμέζη, σας καλωσορίζουμε στην Επιτροπή μας.

Παρακαλώ, έχετε το λόγο.

**ΚΩΝΣΤΑΝΤΙΝΟΣ ΔΕΡΔΕΜΕΖΗΣ (Πρόεδρος του Δ.Σ. της Ελληνικής Εταιρείας Συμμετοχών και Περιουσίας ΑΕ (ΕΕΣΥΠ)):** Σας ευχαριστώ πολύ για την πρόσκληση και για την ευκαιρία που μας δίνετε να συμμετέχουμε στη διαβούλευση του νομοσχεδίου.

Το Δ.Σ. της ΕΕΣΥΠ είναι απολύτως δεσμευμένο στην αποστολή της Εταιρείας και στον καταστατικό του ρόλο, με σκοπό την επαύξηση της δημόσιας περιουσίας και την ενίσχυση του κοινωνικού αποτυπώματος των εταιρειών του χαρτοφυλακίου, λειτουργώντας για το δημόσιο συμφέρον σε ένα πλαίσιο βέλτιστων πρακτικών εταιρικής διακυβέρνησης και πλήρους διαφάνειας.

Τον Φεβρουάριο του περασμένου έτους, η Ελληνική Πολιτεία, ο μέτοχος, εξέδωσε τις νέες στρατηγικές κατευθύνσεις, που περιλαμβάνουν μια ιδιαίτερα φιλόδοξη και απαιτητική στοχοθεσία για την Εταιρεία, τόσο για τους συνηθισμένους οικονομικούς δείκτες, αλλά όσο και για δείκτες που αφορούν στην αύξηση του λεγόμενου κοινωνικού προϊόντος.

Το Δ.Σ. επεξεργάστηκε τις νέες κατευθύνσεις και κατέληξε στην εκπόνηση νέου στρατηγικού σχεδίου, το οποίο εγκρίθηκε από τον μέτοχο τον Ιανουάριο της τρέχουσας χρονιάς. Η υλοποίηση και η επιτυχής εφαρμογή του στρατηγικού σχεδίου υποστηρίζεται από την καθιέρωση διεθνών πρακτικών εταιρικής διακυβέρνησης, οι οποίες και περιλαμβάνονται στο σχέδιο νόμου.

Ο κ. Δημητριάδης, ο Διευθύνων Σύμβουλος, εκπροσωπούσε το Διοικητικό μας Συμβούλιο στην προπαρασκευαστική διαδικασία και, όπως σας είπα και στην εισαγωγή μου, είναι στη διάθεσή σας για μια σύντομη τοποθέτηση.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Δερδεμέζη.

Παρακαλώ, κ. Δημητριάδη, έχετε το λόγο.

**ΓΡΗΓΟΡΗΣ ΔΗΜΗΤΡΙΑΔΗΣ (Διευθύνων Σύμβουλος της Ελληνικής Εταιρείας Συμμετοχών & Περιουσίας ΑΕ (ΕΕΣΥΠ)):** Ευχαριστώ πάρα πολύ για την πρόσκληση στην Επιτροπή σας.

Είναι η πρώτη φορά που μιλάμε ως Υπερταμείο σε εσάς, οπότε σε μια άλλη ευκαιρία με πολλή χαρά να αναλύσουμε και περισσότερα θέματα, για να δείξουμε και να ξέρουν κι όλα τα μέλη της Επιτροπής σας πώς προχωρούμε με το στρατηγικό σχέδιο, το οποίο έχει εγκριθεί, τόσο από το Δ.Σ., όσο και από τον μέτοχο μας, που είναι το Ελληνικό Κράτος, όπως εκπροσωπείται από το Υπουργείο Οικονομικών.

Να πω ότι όντως είχαμε μια πολύ καλή συνεργασία με το Υπουργείο Οικονομικών στην κατάρτιση του νομοσχεδίου και ότι αυτό το νομοσχέδιο μας δίνει όντως την ευκαιρία να βοηθήσουμε τις εταιρείες που είναι στο χαρτοφυλάκιό μας να εξελιχθούν, να γίνουν πιο σύγχρονες. Επομένως, να είναι πιο αποτελεσματικές, μαζί με την ενίσχυση της διαφάνειας, που, όπως όλοι ξέρουμε, είναι απαραίτητη.

Άλλωστε, με την αποτελεσματικότητα, την οποία θα κερδίσουμε μέσα από αυτήν τη διαδικασία, θα έχουμε τους βασικούς μας στόχους, που είναι η βελτίωση των οικονομικών των εταιρειών, αλλά και -πολύ βασικό για μας- το κοινωνικό αποτύπωμα, όπως είπε κι ο Πρόεδρος και το περιβαλλοντικό αποτύπωμα, που και εκεί έχουμε ευθύνη να βοηθήσουμε.

Θα ήθελα να πω ότι, σε σχέση με το νομοσχέδιο ένα πρόβλημα, το οποίο είχαμε κι εμείς στη διαχείριση των εταιρειών, είναι ότι κάθε εταιρεία είχε το δικό της περίπου νομικό πλαίσιο, είχε δημιουργηθεί σε διαφορετική χρονική περίοδο, εποπτεύεται από διαφορετικά Υπουργεία και έλειπε μια ομοιογένεια, η οποία θα μπορούσε να βοηθήσει κι εμάς να βοηθήσουμε αντίστοιχα τις εταιρείες, ώστε να έχουν καλύτερη απόδοση.

Τώρα, έχουμε ένα νομοσχέδιο το οποίο δίνει λύση σε αυτό. Έχουμε, επομένως, τη δυνατότητα να βοηθήσουμε αυτές τις εταιρείες. Άλλωστε, το Υπερταμείο έχει το θετικό ότι κοιτά μακροπρόθεσμα, κοιτά την αύξηση της δημόσιας περιουσίας και για τις επόμενες γενιές και δεν είναι τόσο ενταγμένο σε πολιτικούς κύκλους. Αυτό είναι και το μεγάλο στοίχημα για εμάς, να μπορέσουμε να φέρουμε καλύτερα αποτελέσματα και να υλοποιήσουμε με επιτυχία το στρατηγικό σχέδιο, το οποίο έχουμε αυτήν τη στιγμή να ολοκληρώσουμε.

Σας ευχαριστώ πολύ. Είμαστε ανοιχτοί σε οποιαδήποτε άλλη ερώτηση έχετε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κι εμείς, κύριε Δημητριάδη.

Περνάμε τώρα στον Πρόεδρο του Οικονομικού Επιμελητηρίου (ΟΕΕ), τον κ. Κωνσταντίνο Κόλλια. Κύριε Πρόεδρε, καλημέρα από την Επιτροπή μας. Έχετε το λόγο, για τρία λεπτά.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου της Ελλάδας (ΟΕΕ)):** Καλησπέρα και ευχαριστούμε πολύ για την πρόσκληση.

Ως Οικονομικό Επιμελητήριο Ελλάδος (ΟΕΕ), θα θέλαμε να τοποθετηθούμε επί των άρθρων 172, 173 και 174 του κεφαλαίου Β΄, που αναφέρεται στις φορολογικές ρυθμίσεις. Με το άρθρο, λοιπόν, 172 ορίζεται ότι αναδρομικά από 01/01/2021 εξακολουθούν να ισχύουν τα τέλη χαρτοσήμου για τα έντοκα επιχειρηματικά δάνεια, ενώ παρέχεται η προθεσμία μέχρι τις 31 Οκτωβρίου για την εμπρόθεσμη καταβολή του. Σημειώνουμε ότι ένα χρόνιο αίτημα των επιχειρήσεων της χώρας ήταν η πλήρης κατάργηση του Κώδικα Τελών Χαρτοσήμου, μιας αναχρονιστικής και γραφειοκρατικής νομοθεσίας, που ισχύει για περισσότερα από 90 χρόνια. Μάλιστα, με τις πρόσφατες αποφάσεις του Συμβουλίου της Επικρατείας του 2020 κρίθηκε η μη υπαγωγή σε τέλος χαρτοσήμου της οικονομικής δραστηριότητας χορήγησης έντοκων δανείων και με τον τρόπο αυτό δόθηκε ένα τέλος σε μια σημαντική οικονομική επιβάρυνση που κατέβαλαν οι ελληνικές επιχειρήσεις στο πλαίσιο του δανεισμού τους.

Με την προτεινόμενη διάταξη θα υπάρξει μια δυσμενής αντιμετώπιση των επιχειρήσεων λόγω του αντιαναπτυξιακού της χαρακτήρα. Όσες επιχειρήσεις μπορούν να χρησιμοποιήσουν τραπεζικούς λογαριασμούς που νόμιμα διαθέτουν στην αλλοδαπή και βρίσκουν δάνεια από την αλλοδαπή θα αποφεύγουν την καταβολή αυτού του χαρτοσήμου, επειδή οι δανειακές αυτές συμβάσεις θα εκτελούνται στο εξωτερικό. Οι λοιπές επιχειρήσεις, που δεν έχουν τέτοιες δυνατότητες, θα επιβαρύνονται με αυτό το τέλος χαρτοσήμου. Αυτές οι τελευταίες είναι κατά τεκμήριο οι μικρότερες επιχειρήσεις και ως Οικονομικό Επιμελητήριο της Ελλάδος ζητούμε την απόσυρση του άρθρου αυτού και την κατάργηση ή καλύτερα τη μεταρρύθμιση του Κώδικα Τελών Χαρτοσήμου, γιατί είναι ένας νόμος, που ισχύει εδώ και 91 χρόνια. Από τότε έχει μεταβληθεί κατά πολύ το κοινωνικό και οικονομικό περιβάλλον και, κατά συνέπεια, υπάρχει ανάγκη επανεξέτασης των ρυθμίσεων φορολογικής φύσεως, που είχαν αποφασιστεί κάτω από άλλες συνθήκες εντελώς διαφορετικές από τις σημερινές. Μάλιστα, σε μία εποχή που γίνεται πράξη η μείωση των φόρων είναι άστοχο και παράλογο να επαναφέρεται ένα τέτοιο χαράτσι.

Τα άρθρα 173 και 174 αναφέρονται στη διαβίβαση δεδομένων στοιχείων λιανικής πώλησης που εκδίδονται μέσω φορολογικού ηλεκτρονικού μηχανισμού. Μετά από ενδελεχή μελέτη των διατάξεων και της Εισηγητικής Εκθέσεως, που έγινε κι από την επιστημονική επιτροπή, την επιτροπή που έχουμε για τα θέματα τα φορολογικά στο Οικονομικό Επιμελητήριο της Ελλάδος, προκύπτει πως οι κυρώσεις για την αναφερόμενη «μη διαβίβαση των λιανικών πωλήσεων» αφορά στη μη διαβίβαση στην εφαρμογή E-send κι όχι στη ψηφιακή πλατφόρμα του myDATA.

Επισημαίνουμε πως για τη διαβίβαση των στοιχείων λιανικής πώλησης στην ψηφιακή πλατφόρμα myDATA υπάρχουν σε ισχύ σήμερα άλλες διατάξεις, οι οποίες, φυσικά, δε θίγονται από αυτές τις νέες προτεινόμενες ρυθμίσεις και δε θίγονται, γιατί πρόκειται για δύο διαφορετικές διαβιβάσεις δεδομένων. Άλλη είναι η διαβίβαση στην εφαρμογή E-send και εντελώς άλλη διαδικασία η διαβίβαση στην ψηφιακή πλατφόρμα myDATA.

Η εφαρμογή E-send αποτυπώνει την έκδοση αποδείξεων ανά συντελεστή Φ.Π.Α., δεν περιλαμβάνει χαρακτηρισμούς, δεν επικοινωνεί με την εφαρμογή myDATA, δεν υπάρχει μηχανισμός ενημέρωσης για μη ανάρτηση δεδομένων. Τα έσοδα λιανικής, μέχρι σήμερα, διαβιβάζονται στο E-send κι όχι στο myDATA, αφού έχει διαπιστωθεί από τη Διοίκηση σοβαρό πρόβλημα επικοινωνίας μεταξύ του E-send και του myDATA.

Συνεπώς, δεν είναι δυνατό να επιβάλλονται πρόστιμα των παραγράφων Α και Β σε μια διαδικασία, η οποία έχει προβλήματα λειτουργίας. Τα πρόστιμα, που προβλέπονται στο νομοσχέδιο, δεν είναι εφικτό να ισχύσουν από 1η Οκτωβρίου του 2022, όταν με την Α. 1090 Κοινή Απόφαση του Υφυπουργού Οικονομικών και του Διοικητή της ΑΑΔΕ για το τρίμηνο Οκτωβρίου-Δεκεμβρίου του 2022 υπάρχει υποχρέωση να ανέβουν τα έσοδα λιανικής από τα λογιστικά προγράμματα εντός 20 ημερών από το τέλος του κάθε μήνα. Δηλαδή, με λίγα λόγια, τα έσοδα λιανικής του Οκτωβρίου θα πρέπει να ανέβουν μέχρι 20 Νοεμβρίου και ο έλεγχος να γίνεται κατά την ημερομηνία αυτή.

Από 01/01/2023 βασική προϋπόθεση για τον παραπάνω έλεγχο είναι η επιδιόρθωση της επικοινωνίας, που ήδη αναφέραμε ότι υπάρχει στο E-send και στο myDATA, που είναι απαραίτητη, ώστε το έσοδο να εμφανίζεται στο myDATA εντός 24 ωρών. Δεν είναι, λοιπόν, δυνατό με τόσα τεχνικά προβλήματα και τόσες ιδιαιτερότητες επαγγελματικών κλάδων να επιβάλλονται προκαταβολικά τέτοια πρόστιμα με τα άρθρα 173 και 174, χωρίς να έχουν επιλυθεί τα παραπάνω τεχνικά προβλήματα, που έχει διαπιστώσει και γνωρίζει ήδη η φορολογική Διοίκηση.

Οι διατάξεις των άρθρων 173 και 174 είναι ελλιπείς ως προς το περιεχόμενο και νομικά και νομοτεχνικά κακότεχνες, γιατί εισάγουν πρόστιμα, τα οποία έχουν αντιγραφεί από το άρθρο 58 του ν. 4174/2013. Πλην, όμως, τα πρόστιμα του άρθρου 58 εκείνου του νόμου επιβάλλονται κατόπιν ελέγχου, ενώ με το σχέδιο νόμου αυτό δημιουργείται ένα νέο άρθρο 54Η σε αυτόν το νόμο, τον 4174, παρόλο που είναι γνωστό ότι το άρθρο 54 του νόμου αυτού ρυθμίζει διαδικαστικές παραβάσεις. Οι ελλείψεις, λοιπόν, ως προς το περιεχόμενο συνίστανται στο ότι επιβάλλονται πρόστιμα σε διαδικασίες που στηρίζονται στη χρήση και λειτουργία μηχανολογικού και τεχνολογικού εξοπλισμού, χωρίς, όμως, να υπάρχει το νομοθετικό πλαίσιο που να ρυθμίζει τη λειτουργία αυτού του εξοπλισμού.

Επιγραμματικά αναφέρω, τι γίνεται στην περίπτωση βλάβης αυτού του εξοπλισμού, η οποία δεν γίνεται άμεσα αντιληπτή από την επιχείρηση, στην περίπτωση διακοπής ηλεκτροδότησης, στην περίπτωση βλάβης των δικτύων επικοινωνίας. Είναι, λοιπόν, παράλογο να απειλούνται με πρόστιμα οι επιχειρήσεις σε όλες αυτές τις περιπτώσεις.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε κύριε Πρόεδρε και συνεχίζουμε με τον κύριο Λύσανδρο Τσιλίδη, Πρόεδρο της Ομοσπονδίας Ελληνικών Συνδέσμων Γραφείων Ταξιδίων και Τουρισμού (FED-HATTA).

Το λόγο έχει ο κ. Τσιλίδης.

**ΛΥΣΑΝΔΡΟΣ ΤΣΙΛΙΔΗΣ (Πρόεδρος της Ομοσπονδίας Ελληνικών Συνδέσμων Γραφείων Ταξιδιών και Τουρισμού (FED-HATTA)):** Καλημέρα από την Ομοσπονδία Ελληνικών Συνδέσμων Γραφείων Ταξιδιών και Τουρισμού της Ελλάδος και ευχαριστώ για την πρόσκληση.

Θα ήθελα να αναφερθώ στην πρώτη τηλεδιάσκεψη, που οργανώθηκε από τον κ. Βεσυρόπουλο, παρουσία των κυρίων Σταϊκούρα, Σκυλακάκη, Στρατινάκη και εκ μέρους του κυρίου Πετραλιά ήλθε ο κ. Χριστοδουλάκης και αναφερθήκαμε στο συγκεκριμένο επίμαχο πρόβλημα, που παρουσιάστηκε μετά την κρίση και τον πόλεμο Ρωσίας-Ουκρανίας, όπου οι δικές μας επιχειρήσεις έχουν πλέον μηδενική παραγωγή και ευθύς αμέσως με τον νόμο 4964 του προσχεδίου, άρθρο 118, παρατάθηκε η χρονολογία πληρωμής όλων των υποχρεώσεων των Γραφείων Ταξιδίων μέχρι 31 Μαΐου του 2023. Το ίδιο έχουμε συζητήσει και με το Υπουργείο Οικονομικών και με τον κ. Βεσυρόπουλο και αυτός είναι ο λόγος που είμαστε εδώ, να το υπερασπιστούμε, διότι είναι δίκαιο. Όταν, λοιπόν, κάποιος δεν μπορεί να ολοκληρώσει το έργο του δεν μπορεί να έχει καμία υποχρέωση.

Το κυρίαρχο πρόβλημα ήταν οι φορολογικές ενημερότητες, οι ρυθμίσεις, οι ασφαλιστικές, και ένας μικρός αριθμός εργαζομένων, μόνο δωδεκάμηνης λειτουργίας σε αριθμό 90 ανθρώπων και μόνο, άρα αναμένεται και το τελευταίο κομμάτι του παζλ από το Υπουργείο Εργασίας. Η πραγματικότητα είναι ότι ζητήσαμε να μη χαθούν οι ρυθμίσεις από επιχειρήσεις που εδώ και 30 χρόνια δουλεύουν σε ένα μεγάλο χώρο τουριστικής αγοράς, έτσι ώστε την επόμενη χρονιά, που ελπίζουμε να ανακάμψει η αγορά, να μπορέσουν να είναι οι επιχειρήσεις ζωντανές, να μη χάσουν τις ρυθμίσεις τους και να είναι τυπικοί στις υποχρεώσεις τους, όπως είναι όλα αυτά τα χρόνια και να μη διακινδυνεύεται η ύπαρξή τους. Άλλωστε, δεν ζητάμε να επιδοτηθούμε, ζητάμε να αναβληθούν οι πληρωμές, όπως ήλθε και ο νόμος 4964 στο άρθρο 118, και να πάνε όλες αυτές οι ρυθμίσεις, μετά, στην ενιαία ρύθμιση, δίνοντας την ευκαιρία στις επιχειρήσεις-μέλη μας να είναι ζωντανές.

Θα ήθελα να σας ευχαριστήσω και πάλι για αυτήν τη συνάντηση και ελπίζω να υλοποιηθεί αυτή η επιθυμία μας, γιατί είναι ανάγκη της αγοράς.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε και συνεχίζουμε με την κ. Αλικάκου, Ειδική Επιστήμονας-Νομικός της Αρχής Προστασίας Δεδομένων Προσωπικού Χαρακτήρα.

Το λόγο έχει η κυρία Αλικάκου.

**ΜΑΡΙΑ ΑΛΙΚΑΚΟΥ (Ειδική Επιστήμονας-Νομικός της Αρχής Προστασίας Δεδομένων Προσωπικού Χαρακτήρα):** Καταρχάς, εκ μέρους της Αρχής να ευχαριστήσω για την πρόσκληση.

Ονομάζομαι Μαρία Αλικάκου, είμαι δικηγόρος και ανήκω στο ειδικό επιστημονικό προσωπικό της Αρχής και παριστάμεθα εδώ, με τον συνάδελφο, κ. Ρούσσο, ο οποίος είναι πληροφορικός.

Η Αρχή, σε σχέση με το σχέδιο, που εξετάζεται εδώ, ασχολήθηκε, τοποθετήθηκε επί των διατάξεων 48-64, που αφορούν το πληροφοριακό σύστημα πιστοληπτικής αξιολόγησης φυσικών και νομικών προσώπων, αλλά και των διατάξεων 111-121, που αφορούν το Κεντρικό Μητρώο Πιστώσεων. Να πούμε ότι η Αρχή εξέδωσε δύο Γνωμοδοτήσεις σε σχέση με αυτές τις διατάξεις και λέω δύο, γιατί, αρχικά, στην Αρχή υποβλήθηκαν δύο διαφορετικά σχέδια νόμου, το ένα αφορούσε το Κεντρικό Μητρώο Πιστώσεων και το άλλο το Σύστημα Πιστοληπτικής Αξιολόγησης. Εξέδωσε, λοιπόν, τις Γνωμοδοτήσεις 3 και 4 το 2022, αντιστοίχως. Με αυτές τις Γνωμοδοτήσεις η Αρχή επισήμανε προς το Υπουργείο την ανάγκη υποχρεωτικής διενέργειας εκτίμησης αντικτύπου, με βάση το Άρθρο 35 του Γενικού Κανονισμού Προστασίας Δεδομένων (GDPR). Εδώ, να επισημάνω απλά παρενθετικά, για να μην υπάρξει κάποια παρανόηση ότι η Αρχή εξέδωσε αυτές τις Γνωμοδοτήσεις μόνο αναφορικά με την επεξεργασία προστασίας δεδομένων φυσικών προσώπων, γιατί και τα δύο πληροφοριακά συστήματα περιλαμβάνουν και δεδομένα νομικών προσώπων. Εμείς, λοιπόν, εκδώσαμε τις συγκεκριμένες Γνωμοδοτήσεις αναφορικά με τη συγκεκριμένη επεξεργασία φυσικών προσώπων.

Με τις συγκεκριμένες, λοιπόν, Γνωμοδοτήσεις πέρα από την επισήμανση για τη διενέργεια υποχρεωτικής εκτίμησης αντικτύπου για την προστασία δεδομένων, η Αρχή προχώρησε και σε ειδικότερες επισημάνσεις ως προς την ουσία των διατάξεων, ειδικά ως προς το δεύτερο οφείλω να ομολογήσω ότι υπήρξε μια αγαστή συνεργασία, μετά την έκδοση των Γνωμοδοτήσεων, τόσο με τον Νομικό Σύμβουλο του Υπουργείου Οικονομικών, τον κύριο Καλλιάνη, όσο και με την Υπεύθυνη Προστασίας Δεδομένων, την κυρία Χανιώτη, ώστε να ληφθούν υπόψη, όσο το δυνατόν περισσότερο, οι συστάσεις της Αρχής στο τελικό κείμενο του νόμου και, πράγματι, υπήρξαν τροποποιήσεις.

Κατανοούμε ως Αρχή ότι κάποια τεχνικά ζητήματα, φυσικά, δεν μπορούν να περιληφθούν στο κείμενο του νόμου και διαπιστώνουμε σχετικές παραπομπές, εξουσιοδοτικές διατάξεις, για να ρυθμιστούν τεχνικά ζητήματα στις εκτιμήσεις αντίκτυπου και, ειδικότερα, στο Κεντρικό Μητρώο Πιστώσεων υπάρχει σχετική διάταξη για παραπομπή, δηλαδή να ρυθμιστούν ειδικότερα τεχνικά ζητήματα στην πράξη του Διοικητή της Τραπέζης.

Δεν ξέρω αν ο συνάδελφος, ο κ. Ρούσσος, ως πληροφορικός, θέλει να επισημάνει κάτι άλλο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Στη συνέχεια, ενδεχομένως να υπάρξουν ερωτήσεις από τους συναδέρφους, οπότε θα μπορεί, αν θέλει, να τοποθετηθεί.

Το λόγο έχει ο κ. Κοντογιάννης.

**ΠΑΝΑΓΙΩΤΗΣ ΚΟΝΤΟΓΙΑΝΝΗΣ (Πρόεδρος του Δ.Σ του Σωματείου Εργαζομένων στις Σταθερές Συγκοινωνίες (ΣΤΑ.ΣΥ)):** Καλημέρα. Ευχαριστώ για την πρόσκληση, ώστε να τοποθετηθούμε επί του νομοσχεδίου και λόγω του περιορισμένου χρόνου θα αναφερθούμε μόνο στο πρώτο μέρος του νομοσχεδίου, χωρίς αυτό να σημαίνει ότι δεν μας αφορά και το υπόλοιπο νομοσχέδιο.

Από θέση αρχής, αλλά και για λόγους ουσίας είμαστε αντίθετοι με τα βασικότερα στοιχεία του νομοσχεδίου, καθώς επιχειρείται με συγκεκριμένα άρθρα του, η κατάργηση του δημόσιου χαρακτήρα του ΟΑΣΑ, της ΣΤΑ.ΣΥ, της ΟΣΥ και ούτω καθεξής, καθώς και η έμμεση ιδιωτικοποίησή τους, αλλά και η πλήρης διάλυση των εργασιακών σχέσεων. Αυτές και άλλες εταιρείες, όπως η ΔΕΗ, που βιώνουμε τις οδυνηρές συνέπειες της ιδιωτικοποίησής της, συνήθως τις λέμε ΔΕΚΟ.

Οι εταιρείες μεταφορών χαρακτηρίστηκαν ως κοινής ωφέλειας, διότι λειτουργούν με σκοπό την εξυπηρέτηση των πολιτών, ιδιαίτερα των πιο ευάλωτων, που χρησιμοποιούν περισσότερο τα Μέσα Μαζικής Μεταφοράς. Όντως, με την εφαρμογή ιδιωτικών κριτηρίων στη λειτουργία τους δε θα είναι δυνατή η άσκηση κοινωνικής πολιτικής, διότι, ας μη γελιόμαστε, κάτι τέτοιο θα σήμαινε ότι θα αρχίσουν να λειτουργούν με αποκλειστικό σκοπό το κέρδος με ό,τι αυτό συνεπάγεται. Γι΄αυτό η αναφορά στο άρθρο 25, σχετικά με τη δυνατότητα εκποίησης, μας βρίσκει κάθετα αντίθετους.

Πριν προχωρήσουμε σε άλλα άρθρα του νομοσχεδίου, πρέπει να επισημάνουμε ότι επιχειρήσεις σαν την ΣΤΑΣΥ λειτουργούν, μέχρι σήμερα, με πολλά προβλήματα, μόνο χάρη στις προσπάθειες των εργαζομένων. Τα χρόνια των Μνημονίων άφησαν έντονη τη σφραγίδα τους, τόσο σε θέματα του προσωπικού, όσο και των προμηθειών. Σε ό,τι αφορά το προσωπικό τώρα, οι ελλείψεις σε εξειδικευμένο προσωπικό για όλες τις εταιρείες του ΟΑΣΑ είναι τεράστιες. Ωστόσο, αυτές δεν θα αντιμετωπιστούν με τις διατάξεις του νομοσχεδίου, που απλώς διαλύουν τις εργασιακές σχέσεις και δημιουργούν εργαζόμενους πολλών ταχυτήτων στον ίδιο εργασιακό χώρο.

Συγκεκριμένα, στα άρθρα 30 και 31 προβλέπεται ότι οι νεοπροσληφθέντες συνάδελφοι δεν θα καλύπτονται από τις επιχειρησιακές συλλογικές συμβάσεις, πράγμα που αποδυναμώνει περισσότερο τον ρόλο των συλλογικών διαπραγματεύσεων και χειροτερεύει τους όρους εργασίας. Ταυτόχρονα, θα αντιμετωπίζουν καθημερινά τον κίνδυνο της απόλυσης, καθώς διευκολύνεται η απόλυσή τους, ακόμα κι αν προσληφθούν ως αορίστου χρόνου.

Επίσης, το άρθρο 33 προβλέπει τη δυνατότητα να έρχονται σε εταιρείες νοικιαζόμενοι εργαζόμενοι, οι οποίοι θα εργάζονται με ακόμα χειρότερους εργασιακούς όρους και, φυσικά, δεν θα έχουν και καμία εξειδίκευση. Όμως, για τους υπάρχοντες εργαζόμενους τα πράγματα δεν είναι καλά, καθώς στο άρθρο 41 ορίζεται το μισθολογικό καθεστώς, το οποίο μόνο προβλήματα δημιουργεί. Για εμάς, η θέση μας είναι η απεμπλοκή από τις ρυθμίσεις του ενιαίου μισθολογίου λόγω των ιδιαίτερων συνθηκών εργασίας.

Τέλος, είμαστε αντίθετοι στις περιγραφόμενες στο νομοσχέδιο διαδικασίες προσλήψεων, καθώς η επιχειρούμενη υποβάθμιση του ρόλου του ΑΣΕΠ ανοίγει τον δρόμο, για να επαναληφθούν θλιβερά φαινόμενα ανάπτυξης πελατειακών σχέσεων.

Εν κατακλείδι, θεωρούμε ότι θα πρέπει να εκλείψει από τα άρθρα 30 και 31 η αναφορά στις συλλογικές συμβάσεις εργασίας, καθώς και η μισθολογική αναφορά του άρθρου 41. Επίσης, είμαστε αντίθετοι στο άρθρο 33, σε ό,τι αφορά τους διευθυντές και τους γενικούς διευθυντές των εταιριών, γιατί, για εμάς, η καλύτερη δυνατή λύση είναι να προκύπτουν εξελικτικά από τα στελέχη της εταιρείας και μετά από πρόσκληση εκδήλωσης ενδιαφέροντος, όπως και αξιολόγηση με αντικειμενικά αξιοκρατικά κριτήρια. Για αυτόν το λόγο, είμαστε αντίθετοι στη διάταξη του άρθρου 32, που επιτρέπει την τοποθέτηση στελεχών εκτός εταιρείας, γεγονός που δεν διασφαλίζει ούτε την αξιοκρατική εξέλιξη το προσωπικού, ούτε και την αξιοποίηση της τεχνογνωσίας του.

Σε ό,τι αφορά τις προμήθειες, που είναι ένα πάρα πολύ σοβαρό θέμα. Οι αποθήκες μας είναι σχεδόν άδειες από ανταλλακτικά. Πολλές φορές, έχουμε τρένα ακινητοποιημένα και έχουμε δύσκολες στις συγκοινωνίες λόγω αυτών των τραγικών ελλείψεων. Προφανώς, η υπάρχουσα διαδικασία είναι προβληματική, χωρίς αυτό να αποτελεί τη μοναδική αιτία του προβλήματος. Ωστόσο, δεν μπορούμε να δεχτούμε ότι αυτή η προβληματική γραφειοκρατική διαδικασία, αν αλλάξει με μία άλλη, θα λύσει τα προβλήματα, όπως αυτά περιγράφονται στο άρθρο 38, στο οποίο είμαστε αντίθετοι.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κ. Κοντογιάννη.

Το λόγο έχει ο κύριος Κορασίδης.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Καλημέρα σας, κύριε Πρόεδρε. Σας ευχαριστώ πάρα πολύ για την πρόσκληση.

Θα ήθελα να τοποθετηθώ για το υπό συζήτηση νομοσχέδιο εκ μέρους της ΕΘΕΑΣ, της Εθνικής Ένωσης Αγροτικών Συνεταιρισμών, η οποία συστάθηκε το 2020 με το ν. 4673 και εκπροσωπεί τα συμφέροντα των αγροτών, των κτηνοτρόφων και αλιέων της χώρας μας.

Με βάση όσα διαβάζουμε στο νομοσχέδιο, που συζητείται, θα ήθελα να πω τα εξής. Καταρχάς, ζητάμε την απάλειψη του άρθρου 172, όπως έκανε και το Οικονομικό Επιμελητήριο Ελλάδος. Συγκεκριμένα, με το άρθρο αυτό επανέρχεται μία πρόσθετη επιβάρυνση χαρτοσήμου 2,4%, υψηλή για τα δάνεια που συνάπτονται μεταξύ ιδιωτών. Μιλάμε για δάνεια τα οποία διευκολύνουν μέσα στη δυστοκία του τραπεζικού δανεισμού την υλοποίηση επενδύσεων και για μικρούς παραγωγούς, αγρότες και κτηνοτρόφους, αλλά και, κυρίως, για τις ομάδες παραγωγών και τους συνεταιρισμούς, που προσπαθούν να επενδύσουν, αξιοποιώντας τα χρήματα, που υπάρχουν αυτήν τη στιγμή από τους πόρους του Ταμείου Ανάκαμψης και από το Πρόγραμμα Αγροτικής Ανάπτυξης του Υπουργείου Αγροτικής Ανάπτυξης.

Έτσι, λοιπόν, αυτή η επιβάρυνση θα δυσκολέψει πάρα πολύ την υλοποίηση των προγραμμάτων αυτών και θα φέρει σε πολύ δύσκολη θέση αυτούς που δεν μπορούν να δανειστούν άμεσα από τις τράπεζες και βρίσκουν τρόπους νόμιμους και κανονικούς. Μάλιστα, το ΣτΕ πρόσφατα είπε ότι το χαρτόσημο σε αυτά τα δάνεια δεν πρέπει να επιβάλλεται και με απόφασή του το κατήργησε και αυτή η «πρόσθετη φορολογία», δηλαδή το 2,4% του χαρτοσήμου που θα έρθει, θα έχει και αρνητικότατη επίδραση, ειδικά σε όλα τα προγράμματα που βρίσκονται σε εξέλιξη για την προώθηση των αγροτικών προϊόντων. Ξέρετε ότι και ο φόβος και ο πόλεμος -που συμβαίνει- στην Ουκρανία τους δυσκόλεψε πάρα πολύ και αναστατώνει τις εξαγωγές των αγροτικών προϊόντων. Επομένως, πολλές ομάδες και συνεταιρισμοί κάνουν αγώνα, για να βρουν νέες αγορές.

Άρα, η επαναφορά αυτού του χαρτοσήμου θα τις δυσκολέψει. Συνεπώς, για να είμαστε ξεκάθαροι, ζητάμε την κατάργηση αυτού του χαρτοσήμου και την απόσυρση αυτού του άρθρου.

Σε ό,τι αφορά τα προγράμματα του Υπουργείου Αγροτικής Ανάπτυξης, είτε το Ταμείο Ανάκαμψης, είτε τα προγράμματα αγροτικής ανάπτυξης, είτε προγράμματα προώθησης και για τα υπόλοιπα άρθρα που υπάρχουν και αφορούν τον αγροτικό τομέα και αναφέρομαι, κυρίως, στα άρθρα 135, 136 και 137, που αφορούν τη διευκόλυνση καταβολής αποζημιώσεων μέσω του ΕΛΓΑ σε περίπτωση θεομηνιών. Εδώ, η προκαταβολή και ο τρόπος που καταβάλλεται σε μη κατά κύριο επάγγελμα αγρότες, που κι αυτοί παθαίνουν ζημιές, είναι θετικό. Όμως, επανερχόμαστε στο αρχικό και βασικό μας αίτημα, ότι πρέπει, τελικά, να αναμορφωθεί ο κανονισμός αποζημιώσεων του ΕΛΓΑ, να εξυπηρετεί τις νέες ανάγκες από ζημιές λόγω της κλιματικής αλλαγής και να μην καταφεύγουμε συνεχώς σε τροπολογίες, που γίνονται τα τελευταία 5 ή 6 χρόνια, –από ανάγκη βέβαια- για να εξυπηρετηθούν καταστάσεις που δεν προέβλεπε ο κανονισμός ασφάλισης του ΕΛΓΑ.

Σας ευχαριστώ πάρα πολύ για την πρόσκληση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κ. Κορασίδη.

Το λόγο έχει η κυρία Θεοδωρακάκη.

**ΚΟΡΙΝΑ ΘΕΟΔΩΡΑΚΑΚΗ (Γενική Γραμματέας της Εθνικής Ομοσπονδίας Κινητικά Αναπήρων (ΕΟΚΑ)):** Σας ευχαριστώ πολύ, κύριε Πρόεδρε, για την πρόσκληση.

Κύριε Πρόεδρε, όπως είπατε εκπροσωπώ την Εθνική Ομοσπονδία Κινητικά Αναπήρων (ΕΟΚΑ) και η δική μου παρέμβαση αφορά το άρθρο 169, που, επιτέλους, αποκαθιστά μια μεγάλη αδικία, μια αντισυνταγματική διάκριση εις βάρος των βαριά κινητικά αναπήρων δικαιούχων του εξωϊδρυματικού επιδόματος από τον  e-ΕΦΚΑ, δηλαδή το άρθρο που προβλέπει την εξαίρεση του εξωϊδρυματικού επιδόματος και κάθε συναφούς ποσού από τον υπολογισμό του εισοδήματος.

Πριν αιτιολογήσω τη σπουδαιότητα της διάταξης, να συμφωνήσουμε στο αυτονόητο ότι, δηλαδή, το εξωϊδρυματικό επίδομα δίνεται στους βαριά κινητικά ανάπηρους για την αντιμετώπιση των αυξημένων αναγκών, που δημιουργεί η αναπηρία τους. Είναι το ίδιο ποσό για την ίδια αναπηρία για τις ίδιες ακριβώς ανάγκες και καμία σχέση δεν έχει με το φορέα από τον οποίο χορηγείται.

Ερχόμαστε στην αδικία, η οποία συνίσταται στο ότι, μέχρι σήμερα, για όσους λαμβάνουν το εξωϊδρυματικό από τον ΟΠΕΚΑ, αυτό δεν προσμετράται στο εισόδημά τους. Δίκαιο. Ενώ για όσους το λαμβάνουν από τον e-ΕΦΚΑ, αυτό προσμετράται στο εισόδημά τους. Άδικο. H διάκριση αυτή, λοιπόν, δημιουργεί πολίτες α’ και β’ κατηγορίας, που έχουν ακριβώς την ίδια αναπηρία και τις ίδιες ανάγκες, αλλά δεν αντιμετωπίζονται με τον ίδιο τρόπο. Κάτι που είναι όχι μόνο άδικο, αλλά και αντισυνταγματικό - άρθρο 4: ισότητα και 21: δικαιώματα των ΑμεΑ.

Όπως αντιλαμβάνεστε, αυτή η αδικία, που υφίσταται από το 2018, έχει ως αποτέλεσμα οι συμπολίτες μας με βαριά κινητική αναπηρία, που λαμβάνουν το εξωϊδρυματικό επίδομα από τον e-ΕΦΚΑ, να αποκλείονται από πολλές κοινωνικές παροχές, στις οποίες τίθενται εισοδηματικά κριτήρια, καθώς το εξωϊδρυματικό τους επίδομα προσμετράται στο εισόδημα τους.

Η Εθνική Ομοσπονδία Κινητικά Αναπήρων αγωνίστηκε επί μία εξαετία για την αποκατάσταση αυτής της αδικίας, μιας αδικίας που αντιλαμβάνονταν όλοι οι εμπλεκόμενοι, αλλά δεν προχωρούσαν στην αποκατάστασή της. Οφείλουμε, λοιπόν, σε αυτό το σημείο να επισημάνουμε ότι ο Υφυπουργός Οικονομικών, ο κ. Βεσυρόπουλος, από τη στιγμή που του εκθέσαμε δια ζώσης και εγγράφως το αίτημα μας για αποκατάσταση αυτής της κατάφωρης αδικίας δεσμεύτηκε να προσπαθήσει να επιλύσει το θέμα και να ικανοποιήσει το αίτημα μας και το έπραξε. Γι’ αυτό και τον ευχαριστούμε θερμά, όπως ευχαριστούμε, φυσικά, και τον Υπουργό Οικονομικών και τους συνεργάτες τους, που το κυνήγησαν, αλλά και όλους τους συναρμόδιους, που συνηγόρησαν στην επίλυση του θέματος, ώστε να βρισκόμαστε σήμερα εδώ και να συζητάμε το άρθρο 169.

Ως Εθνική Ομοσπονδία Κινητικά Αναπήρων, που εκπροσωπεί τα άτομα με κινητική αναπηρία σε όλη τη χώρα, θεωρούμε ότι το άρθρο 169, που προβλέπει την εξαίρεση του εξωϊδρυματικού επιδόματος και κάθε συναφούς ποσού που καταβάλλεται σε ειδικές κατηγορίες ατόμων με αναπηρία από τον υπολογισμό του εισοδήματος από μισθωτή εργασία και συντάξεις ανεξαρτήτως του φορέα που το χορηγεί, πρέπει να ψηφιστεί ομόφωνα από όλα τα κόμματα, καθώς η αναπηρία δεν έχει ούτε κόμμα, ούτε χρώμα και τα Άτομα με Αναπηρία ανεξαρτήτως πολιτικής τοποθέτησης έχουν τις ίδιες ιδιαίτερες ανάγκες, τις ίδιες πολύ αυξημένες ανάγκες διαβίωσης.

Πρέπει να ψηφιστεί ομόφωνα, γιατί στο δύσκολο χειμώνα που έρχεται τα άτομα με βαριά κινητική αναπηρία, αλλά και, γενικότερα, τα Άτομα με Αναπηρία θα πληγούν ακόμα περισσότερο από τις αυξήσεις στην ενέργεια, αλλά και την συνακόλουθη αύξηση σε όλο το φάσμα προϊόντων και υπηρεσιών.

Είναι σαφές ότι η ικανοποίηση του δίκαιου αιτήματός μας δεν κλείνει όλες τις πληγές, αλλά συμβάλλει στην ελάφρυνση μιας μεγάλης ομάδας συμπολιτών μας. Ως Εθνική Ομοσπονδία Κινητικά Αναπήρων, φυσικά, συνεχίζουμε τον αγώνα μας για την ικανοποίηση και άλλων δίκαιων αιτημάτων μας, όπως τη μείωση του ΦΠΑ για την αγορά των απαραίτητων για την επιβίωση μας βοηθημάτων, τα οποία είναι πάρα πολύ ακριβά, όπως είναι τα αναπηρικά αμαξίδια και τα προσθετικά μέλη και άλλα βοηθήματα.

Ο στόχος μας, λοιπόν, είναι η μείωση του ΦΠΑ στο 6% και το θέτω με την ευκαιρία που μου δώσατε, ευελπιστώντας ότι θα βρίσκουμε ευήκοα ώτα.

Σας ευχαριστώ θερμά για το βήμα, που μας παραχωρήσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Το λόγο έχει ο κ. Δήμκας.

**ΙΩΑΝΝΗΣ ΔΗΜΚΑΣ (Πρόεδρος Συνδικάτου Εργαζομένων στον Οργανισμό Αστικών Συγκοινωνιών Θεσσαλονίκης (ΟΑΣΘ)):** Καλησπέρα, κ. Πρόεδρε, στην Επιτροπή και στους παρευρισκόμενους. Ευχαριστώ**,** καταρχάς, για την πρόσκληση και για τη δυνατότητα, που μας δίνετε, να παρέμβουμε κι εμείς, με τις δικές μας θέσεις, ως προς το νομοσχέδιο, το οποίο συζητείται.

Κατ’ αρχάς, να πούμε ότι ο Οργανισμός Αστικών Συγκοινωνιών Θεσσαλονίκης (ΟΑΣΘ), ενώ το σύνολο του μετοχικού κεφαλαίου ανήκει στο Ελληνικό Δημόσιο, παρ’ όλα αυτά, δεν είναι ούτε Ανώνυμη Εταιρεία και, φυσικά, δεν ανήκει και στην Ελληνική Εταιρεία Συμμετοχών και Περιουσίας. Αυτό συνέβη γιατί μετά τον ν. 4482/2017, με τον οποίον κρατικοποιήθηκε ουσιαστικά ο Οργανισμός, το σύνολο των μετοχών πέρασε στο Ελληνικό Δημόσιο, παρ’ όλα αυτά ποτέ δεν άλλαξε η νομική μορφή του Οργανισμού Αστικών Συγκοινωνιών Θεσσαλονίκης.

Θα επικεντρωθώ σε δυο άρθρα. Είναι το άρθρο 38 και το άρθρο 39. Το άρθρο 38 περιλαμβάνει τις προμήθειες για τους Οργανισμούς που ανήκουν στην Ελληνική Εταιρεία Συμμετοχών, τον τρόπο, δηλαδή, που θα γίνονται οι προμήθειες, όπως και το άρθρο 39 αφορά τον τρόπο που μπορούν να γίνονται οι προσλήψεις σε αυτούς τους Οργανισμούς. Δε θα αναφερθώ στο άρθρο 33, μίλησε κι ο συνάδελφος από τη ΣΤΑ.ΣΥ για τα προβλήματα που δημιουργούνται με το να προσλαμβάνεται προσωπικό σε αυτές τις επιχειρήσεις, το οποίο καταρχήν θα εξαιρείται από τις Συλλογικές Συμβάσεις Εργασίας, πράγμα για το οποίο κανένας δεν μπορεί να συμφωνήσει. Από τη στιγμή που δύο εργαζόμενοι κάνουν την ίδια ακριβώς δουλειά δεν μπορεί ο ένας να είναι σε διαφορετικό καθεστώς από ό,τι είναι ο άλλος, άσχετα αν είναι ορισμένου ή αορίστου χρόνου οι συμβάσεις τους.

Επειδή στον Οργανισμό υπάρχουν τεράστια προβλήματα, στον ΟΑΣΘ, ως προς την προμήθεια ανταλλακτικών, καθώς γνωρίζετε ότι με το ν. 4412/2016, για να μπορέσει να πάρει ένας Οργανισμός ανταλλακτικά, όπως ο δικός μας, μπορεί να χρειαστεί να περάσουν και δύο χρόνια, θα πρέπει να βρεθεί σαφέστατα ένας πιο εύκαμπτος τρόπος, ούτως ώστε να μπορέσουμε εν μέρει να παρεκκλίνουμε από αυτόν το νόμο. Οι ανάγκες είναι τεράστιες και στην προμήθεια ανταλλακτικών. Είμαστε το μοναδικό μέσο που εξυπηρετεί τη συγκοινωνία της Θεσσαλονίκης αυτήν τη στιγμή, άρα θα πρέπει και ο ΟΑΣΘ να συμπεριληφθεί, ούτως ώστε να είναι μία πιο ευέλικτη διαγωνιστική διαδικασία, ούτως ώστε να μπορούν σε πολύ μικρότερο χρονικό διάστημα να παίρνουν τα ανταλλακτικά για την επισκευή των λεωφορείων.

Από κει και πέρα, ο Οργανισμός αυτήν τη στιγμή, ενώ θα πρέπει να κυκλοφορεί 400 οχήματα, με το ζόρι, σήμερα, μπορεί να κυκλοφορεί γύρω στα 280 με 290 οχήματα κι αυτό οφείλεται στην τεράστια έλλειψη που υπάρχει σε ανθρώπινο δυναμικό. Στον Οργανισμό Αστικών Συγκοινωνιών Θεσσαλονίκης έχουν να γίνουν προσλήψεις από το 2010. Έφυγαν πολλά άτομα με μετάταξη -γύρω στα 300 άτομα. Από 2.300 εργαζόμενοι, που ήμασταν το 2016, αυτήν τη στιγμή είμαστε με το ζόρι 1.550 εργαζόμενοι, με αποτέλεσμα να υπάρχει τεράστια αδυναμία στο να μπορέσει να γίνει το συγκοινωνιακό έργο της Θεσσαλονίκης. Γι’ αυτό, θεωρώ ότι και στον Οργανισμό Αστικών Συγκοινωνιών Θεσσαλονίκης θα πρέπει να παρακαμφθούν -αν είναι δυνατόν- οι προσλήψεις μέσω ΑΣΕΠ και να βρεθεί ένας πιο ευέλικτος τρόπος. Ναι μεν, σαφέστατα να είναι κάτω από την αιγίδα του ΑΣΕΠ, αλλά με πολύ μικρότερες χρονικές διαδικασίες ως προς την ολοκλήρωση των προσλήψεων, ούτως ώστε να μπορέσει να αποκατασταθεί και η συγκοινωνία στη Θεσσαλονίκη.

Παρ’ όλο, λοιπόν, που σε όλα τα άρθρα σχεδόν του νομοσχεδίου ο ΟΑΣΘ εξαιρείται, γιατί, όπως σας εξήγησα, υπάρχει αυτή η ιδιάζουσα διαφορά ως προς την επωνυμία –ουσιαστικά- της Εταιρείας, βλέπουμε ότι στο άρθρο 42, με το οποίο δίνεται παράταση στα ΚΤΕΛ για ένα ακόμα χρόνο -έχει δοθεί έργο τόσο στην Αθήνα, όσο και στη Θεσσαλονίκη στα ΚΤΕΛ- μπορεί, συμπληρωματικά μάλιστα, να δοθεί συν 25% από τις συμβάσεις που έχουν σήμερα. Να προστεθεί ένα 25% είτε ως οχηματοχιλιόμετρα, είτε ως δρομολόγια, είτε σε γραμμές. Ενώ, λοιπόν, υπάρχει πολύ πιο εύκολη λύση, ούτως ώστε το έργο αυτό να το κάνει ο ΟΑΣΘ, παρ’ όλα αυτά, βλέπουμε ότι δίνεται παράταση για ένα χρόνο ακόμα στο ΚΤΕΛ, με αύξηση του συγκοινωνιακού έργου, πράγμα το οποίο για μας είναι απαράδεκτο.

Όπως, επίσης, η λήξη του Οργανισμού, η λήξη του ΟΑΣΘ, λήγει στις 31/12/2022. Σας επαναλαμβάνω, είμαστε σε ένα ιδιάζον καθεστώς και είμαστε επιχείρηση υπό εκκαθάριση. Ενώ, λοιπόν, δεν έχει δοθεί ακόμα παράταση στον χρόνο λειτουργίας του ΟΑΣΘ, δεν έχει περάσει καμία τροπολογία, ούτως ώστε να ξέρουμε, ποιο είναι το μέλλον του Οργανισμού, στον οποίο εργαζόμαστε. Παρ’ όλα αυτά, η Κυβέρνηση δίνει παράταση για ένα χρόνο στην λειτουργία των ΚΤΕΛ. Το πρώτο πράγμα, που θα έπρεπε να κάνει κατ’ αρχάς, είναι να ξεκαθαρίσει το τι θα γίνει με τον ΟΑΣΘ, αν θα πάρουμε παράταση ή αν θα αλλάξει το νομικό καθεστώς και μετά να προχωρήσουμε σε όλα τα άλλα.

Σας ευχαριστώ πολύ για το χρόνο, που μου δώσατε.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστούμε τον κ. Δήμκα.

Περνάμε στον κ. Αδάμ Καραγλάνη, Αντιπρόεδρο της Ε.Α.Α.ΔΗ.ΣΥ, της Ενιαίας Ανεξάρτητης Αρχής Δημοσίων Συμβάσεων. Έχετε το λόγο.

**ΑΔΑΜ ΚΑΡΑΓΛΑΝΗΣ (Αντιπρόεδρος της Ενιαίας Ανεξάρτητης Αρχής Δημοσίων Συμβάσεων (Ε.Α.Α.ΔΗ.ΣΥ)):** Πρώτα από όλα, να διευκρινίσω ότι είμαι ο Αδάμ Καραγλάνης, Αντιπρόεδρος της Ε.Α.Α.ΔΗ.ΣΥ, γιατί είχε μια όλως έκτακτη υποχρέωση ο κ. Καταπόδης και είμαι μαζί με την κυρία Καλογρίδη, που είναι Προϊστάμενη της Διεύθυνσης Μελετών και Γνωμοδοτήσεωντης Αρχής μας.

Ευχαριστούμε για την πρόσκληση. Εμείς, αρχικά, έχουμε κληθεί, στο πλαίσιο της αρμοδιότητάς μας για θέματα δημόσιων συμβάσεων, να τοποθετηθούμε για τρεις ομάδες άρθρων, συγκεκριμένα για τα 38 και 44, που αφορούν τους Κανονισμούς Προμήθειων της ΕΕΣΥΠ και των θυγατρικών της.

Τα άρθρα 158 έως 160, που αφορούν την ηλεκτρονική τιμολόγηση και το άρθρο 42, που αφορά την παράταση των συμβάσεων παροχής υπηρεσιών επιβατικών και οδικών μεταφορών του Ο.Α.Σ.Α. Για τις δύο πρώτες ομάδες, δηλαδή τα άρθρα 38-44 και 158-160, έχουμε διατυπώσει, έχουμε εκδώσει τις γνώμες μας Α6 και Α7, αντίστοιχα, οι οποίες είναι αναρτημένες και στο site μας και σας έχουν σταλεί και στην Επιτροπή σας. Παρότι, εδώ να πω, να κάνω μια παρένθεση δεν τηρήθηκε η διαδικασία που προβλέπεται στο νόμο μας, παρά είχαμε μια αποστολή των διατάξεων για απόψεις με πολύ σύντομη προθεσμία κι όχι ό,τι προβλέπει ο νόμος μας.

Για δε το άρθρο 42, δεν έχουμε γνωμοδοτήσει, γιατί δεν ετέθησαν ποτέ υπόψη μας, οπότε θα τοποθετηθούμε, για πρώτη φορά, τώρα, προφορικά. Λοιπόν, όσον αφορά τις διατάξεις που αφορούν την ΕΕΣΥΠ και τις θυγατρικές της, σας παραπέμπουμε στην Α6, εκεί αναλυτικά θέτουμε τα ζητήματα. Βέβαια, σε σχέση με το πώς κατατέθηκαν, τελικά, οι διατάξεις αυτές υπάρχουν κάποιες διαφορές. Η πιο σημαντική είναι ότι προβλέπεται πλέον ότι η ΕΕΣΥΠ θεσπίζει ένα γενικό πλαίσιο κανονισμών, που θέτει κάποιες οδηγίες, κάποιες κατευθύνσεις που ακολουθούνε πιστά οι θυγατρικές με τους κανονισμούς τους.

Ωστόσο, οι βασικές επιφυλάξεις, που εκφράσαμε, παραμένουν. Οι επιφυλάξεις αυτές έχουν να κάνουν με το εξής. Πρώτον, για άλλη μια φορά, οδηγούμαστε σε έναν περαιτέρω κατακερματισμό του πλαισίου των δημοσίων συμβάσεων, με την έννοια ότι με το νόμο 4412/2016 επιχειρήθηκε, ως κομβική επιλογή της Πολιτείας, να δημιουργηθεί ένα ενιαίο και συνεκτικό νομικό πλαίσιο για τις δημόσιες συμβάσεις, με σκοπό την μεγαλύτερη αποτελεσματικότητα, συνεκτικότητα, διαφάνεια και ασφάλεια δικαίου.

Άρα, το να δίνονται δυνατότητες για εξαιρέσεις και παρεκκλίσεις, αυτό οδηγεί σε έναν κατακερματισμό, που δεν εξυπηρετεί αυτές τις βασικές επιλογές. Και εδώ, ακριβώς, η δυνατότητα παρέκκλισης βγαίνει από την ΕΕΣΥΠ, που την είχε ήδη, και στις άλλες θυγατρικές και στις λοιπές θυγατρικές, άρα επεκτείνεται.

Επίσης, τίθεται ένα ενδεχόμενο ζήτημα ορθής μεταφοράς των Οδηγιών 2014/24/ΕΕ και 2014/25/ΕΕ στην εθνική έννομη τάξη κι αυτό κυρίως δημιουργείται από τη γενική διατύπωση της διάταξης αυτής, που λέει «υπό την επιφύλαξη του Ενωσιακού Δικαίου». Άρα, εδώ, επομένως, έχουμε παρεκκλίσεις από τον 4412/2016, που είναι ο νόμος που έχει ενσωματώσει τις Οδηγίες αυτές και μια γενική επιφύλαξη υπέρ του Ενωσιακού Δικαίου, η οποία, ωστόσο, μπορεί να δημιουργήσει ερμηνευτικά και εφαρμοστικά ζητήματα.

Το τρίτο θέμα, που αφορά περισσότερο την Αρχή μας είναι ότι η γνώμη, που απαιτείται για αυτούς τους κανονισμούς, πλέον τρέπεται από σύμφωνη σε απλή. Αυτό το επισημαίνουμε όχι μόνο επειδή αφορά δική μας αρμοδιότητα, αλλά και επειδή η αρμοδιότητα αυτή έρχεται ακριβώς, για να δημιουργήσει μια δικλείδα ως προς τη συνεκτικότητα και την ορθή εφαρμογή Ενωσιακού δικαίου.

Επομένως, βλέπουμε μια χαλάρωση αυτής της δικλείδας, αν μας επιτρέπετε αυτή η έκφραση. Τώρα, ως προς τις διατάξεις που είναι για την ηλεκτρονική τιμολόγηση, για την οποία έχουμε εκδώσει τη Γνώμη Α7 και στην οποία σας παραπέμπουμε. Εδώ, επί της νομιμότητας δεν έχουμε να πούμε κάτι και οι επιφυλάξεις που έχουμε διατυπώσει αφορούν κυρίως τεχνικά ζητήματα, στο βαθμό που εκφράζουν μια ανησυχία, αν υπάρχει μια ετοιμότητα τεχνική, ώστε το σύστημα να είναι λειτουργικό, για να μην δημιουργηθεί αναστάτωση στο ευρύτερο σύστημα των δημοσίων συμβάσεων.

Άρα, θέτουμε στα υπόψη σας την ανάγκη τεχνικής ωριμότητας, για να υλοποιηθεί αυτή η μετάβαση, καθώς και να προσεχθεί το θέμα της μεταβατικής περιόδου. Να πω, γιατί το παρέλειψα, ότι αφορά επέκταση του πεδίου εφαρμογής της ηλεκτρονικής τιμολόγησης, μια επέκταση που έχει να κάνει με το ότι πηγαίνει σε όλες τις δαπάνες κι όχι μόνο σε αυτές που υπάρχουν στο πλαίσιο των δημοσίων συμβάσεων, ανεξαρτήτως, μάλιστα, αξίας αυτών και υπάρχει πλέον και η υποχρέωση των οικονομικών φορέων να υποβάλουν ηλεκτρονικά τιμολόγια κι όχι μόνο των αναθετουσών αρχών, όπου υπήρχε μέχρι τώρα, να τα δέχονται.

Τέλος, ως προς το άρθρο 42, αυτό για το οποίο δεν έχουμε εκφραστεί μέσα από γνώμη Α, έχουμε να πούμε ότι το εξής. ότι η διάταξη του άρθρου 42 αποτελεί μία εκ του νόμου παράταση μιας σύμβασης, η οποία είχε συναφθεί με βάση εξαιρετικές διαδικασίες μέσω μίας ΠΝΠ, της από 22.8.2020. Εδώ, έχουμε να πούμε ότι κάθε τροποποίηση σύμβασης θα πρέπει να πληροί προϋποθέσεις που θέτει το Ενωσιακό Δίκαιο. Αν δεν πληροί αυτές τις προϋποθέσεις, τότε πρόκειται για ασύμβατη με το Ενωσιακό Δίκαιο Απευθείας Ανάθεση, δηλαδή εξομοιώνεται με Απευθείας Ανάθεση. Αν λάβουμε υπόψη μας δε, ότι εδώ η αρχική σύμβαση ανατέθηκε με κατεπείγουσα διαδικασία, εδώ βλέπουμε ότι οι προϋποθέσεις εφαρμογής αυτών των εξαιρετικών διαδικασιών ανοίγουν αρκετά.

Να πούμε, κλείνοντας, ότι ένα Κράτος-Μέλος δεν μπορεί να επικαλεστεί εθνικές διατάξεις, για να μην εφαρμόσει κανόνες ενωσιακής προέλευσης και να υπενθυμίσουμε κάτι το οποίο το έχουμε θέσει ήδη υπόψη των Υπουργείων, ότι για άλλα Κράτη Μέλη για παρόμοιες διατάξεις η Ευρωπαϊκή Ένωση έχει εκκινήσει διαδικασίες διερεύνησης, το οποίο το θέτουμε υπόψη σας πιο πολύ εν είδει, όχι ακριβώς προειδοποίησης, αλλά για να είμαστε λίγο πιο προσεκτικοί στις διατυπώσεις των διατάξεων μας, για να μην βρεθούμε κι εμείς σε αντίστοιχη διαδικασία.

Ευχαριστούμε πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ξενογιαννακοπούλου Μαρία – Ελίζα (Μαριλίζα), Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε κ. Καραγλάνη και περνάμε στον κ. Ραυτόπουλο, Πρόεδρο του Σωματείου Τεχνικών και Εργαζομένων ΟΑΣΑ-ΟΣΥ. Έχετε το λόγο.

**ΑΠΟΣΤΟΛΟΣ ΡΑΥΤΟΠΟΥΛΟΣ (Πρόεδρος του Σωματείου Τεχνικών και Εργαζομένων του Οργανισμού Αστικών Συγκοινωνιών Αθηνών – Οδικές Συγκοινωνίες (ΟΑΣΑ-ΟΣΥ)):** Καλησπέρα σας. Σας ευχαριστώ πολύ για την πρόσκληση.

Κύριε Πρόεδρε, θα ήθελα να αναφερθώ στο σχέδιο νόμου, το οποίο κατατίθεται, στα άρθρα 30 έως 45. Επειδή είναι περιορισμένος ο χρόνος, θα αναφερθώ στα άρθρα 31 και 42.

Το πρόβλημα, το οποίο έχουμε, είναι το γεγονός ότι για πρώτη φορά, μετά τον ιδρυτικό νόμο των δημόσιων αστικών συγκοινωνιών 588/1977 του αειμνήστου Κωνσταντίνου Καραμανλή, προβλέπονται προσλήψεις εποχικών ορισμένου χρόνου και εργολαβικών εργαζομένων, δανειζόμενους εργαζόμενους. Αντιλαμβάνεστε όλοι ότι αυτό το πράγμα δεν μπορεί να συμβεί στις εταιρείες αυτές οι οποίες παρέχουν συγκοινωνιακό έργο και ο λόγος είναι, γιατί η εκπαίδευση, η οποία χρειάζεται ένας οδηγός, ένας μηχανοδηγός, ένας ηλεκτροδηγός, ένας τεχνικός, προκειμένου να μπει στην παραγωγή, είναι ο μισός χρόνος που θα προβλέπει η σύμβαση ορισμένου χρόνου ή η εποχική σύμβαση.

Ζητάμε, λοιπόν, ως εργαζόμενοι, την απόσυρση του άρθρου 31 και του 39, όπου προβλέπεται η σύμβαση εργασίας εργαζομένων ορισμένου χρόνου και εποχικών και δανειζόμενων εργαζομένων.

Το δεύτερο, το οποίο ήθελα να πω, είναι ότι το 2020, μετά από 14 χρόνια, για πρώτη φορά, προσλάβαμε 265 οδηγούς και 56 τεχνικούς. Βρισκόμαστε το Σεπτέμβριο του 2022 και σήμερα έχουν γίνει 7 αναπληρώσεις, δηλαδή έχει αναπληρωθεί 7 φορές το προσωπικό, το οποίο προσλάβαμε τον Μάρτη του 2020, γιατί υπάρχουν αυτήν τη στιγμή, σύμφωνα με τον νόμο 4354/2015, άρθρο 11, εργαζόμενοι δύο ταχυτήτων. Δηλαδή, στους εργαζόμενους, οι οποίοι προσλήφθηκαν το 2020, δεν τους δίνεται η δυνατότητα να προσμετρηθεί η προϋπηρεσία, την οποία φέρνουν από τον ιδιωτικό τομέα, παρά μόνο από ΔΕΚΟ ή Δημόσιο. Αυτό προβλέπει ο νόμος 4354 -τα είπαμε και στη Διαβούλευση στις 18 Αυγούστου, που σας το καταθέσαμε.

Το πρόβλημα, το οποίο δημιουργείται επιπροσθέτως, κύριε Πρόεδρε, είναι στο άρθρο 42, όπου γνωρίζετε ότι μετά την αρχική σύμβαση των ΚΤΕΛ το Ελεγκτικό Συνέδριο απέρριψε την παράταση του ενός χρόνου και ήρθε τον Ιούλιο του 2022 ξανά το Ελεγκτικό Συνέδριο και απέρριψε ξανά την παράταση ενός έτους, λόγω του γεγονότος ότι εξέλειπαν οι λόγοι της πανδημίας κ.λπ., για να δοθεί παράταση ενός έτους στα ΚΤΕΛ. Μάλιστα, το άρθρο 42 του σχεδίου νόμου προβλέπει να τους δοθεί και επιπλέον συγκοινωνιακό έργο 25%, από αυτό το οποίο έχουν, δηλαδή επιπλέον, από τις 60 λεωφορειακές γραμμές της ΟΣΥ, άλλες 15 λεωφορειακές γραμμές.

Αυτό που θα πρέπει να γνωρίζετε και έχουμε τα στοιχεία, τα οποία θα τα καταθέσουμε στην Επιτροπή, είναι ότι αυτήν τη στιγμή τα ΚΤΕΛ, από την αρχική σύμβαση, πριν από δύο χρόνια, τα οποία είχαν υπογράψει και ήταν υποχρεωμένα να έχουν τηλεματική, προκειμένου να παρακολουθούνται τα δρομολόγια και το συγκοινωνιακό έργο, το οποίο παρέχουν και όλα τα δρομολόγια, τα οποία προβλέπει ο ΟΑΣΑ, να σας πω ότι σε περίπου 21 μέρες τελειώνει η σύμβαση των δύο ετών και ακόμα τηλεματική δεν έχουν βάλει και κοιτάνε μέσα από το σχέδιο νόμου να πάρουν και παράταση ενός έτους και επιπλέον λεωφορειακές γραμμές.

Να πω ότι τα λεωφορεία των ΚΤΕΛ είναι παλαιάς τεχνολογίας και μένουν πάρα πολλές φορές στον δρόμο, από τρεις έως δεκαπέντε μέρες. Για παράδειγμα, χθες στη Λεωφόρο Δουκίσσης Πλακεντίας λεωφορείο παρέμεινε για τρεις ημέρες και σήμερα, που μιλάμε ακόμα, δεν το έχουμε πάρει μέσα (στο αμαξοστάσιο) και ο λόγος είναι, γιατί δεν υπάρχουν υποδομές στα ΚΤΕΛ, προκειμένου εκεί να τα επισκευαστούν, να τα συντηρήσουν και να τα διαθέσουν στους πολίτες, προκειμένου να υλοποιήσουν το συγκοινωνιακό τους έργο.

Επίσης, το σχέδιο νόμου, πουθενά, δεν μιλάει για συλλογικές συμβάσεις. Αυτήν τη στιγμή, υπάρχουν εργαζόμενοι δύο ταχυτήτων και με αυτό το σχέδιο νόμου, εάν περάσει, όπως είναι, χωρίς να εξαιρεθούν στο άρθρο 31 οι προσλήψεις εποχικού και ορισμένου χρόνου, αυτό το οποίο θα δημιουργηθεί είναι εργαζόμενοι πολλαπλών ταχυτήτων. Δηλαδή, ο εποχικός εργαζόμενος θα έχει μισθολόγιο, δε θα τον διέπουν ούτε οι γενικοί κανονισμοί προσωπικού, αλλά ούτε και η επιχειρησιακή συλλογική σύμβαση, του ορισμένου χρόνου το ίδιο και για του αορίστου χρόνου το ίδιο.

Δε θα γίνεται καμία μνεία στον νόμο για τις επικείμενες στο διηνεκές επιχειρησιακές συλλογικές συμβάσεις. Αυτό σε εμάς δημιουργεί ένα σοβαρότατο πρόβλημα, που σημαίνει ότι αυτό το οποίο βλέπουμε είναι ότι αλλάζουν ιδιοκτησιακό καθεστώς οι Συγκοινωνίες. Όπως γνωρίζετε, βρισκόμαστε στις επάλξεις ως εργαζόμενοι από την πρώτη μέρα της πανδημίας, δεν κλείσαμε ούτε μία μέρα, εξυπηρετώντας τους πολίτες του λεκανοπεδίου. Αυτό το οποίο κάνουμε είναι να βρισκόμαστε στο λεκανοπέδιο, περίπου στο 25% με 30%, από αυτό που ήταν πριν, λόγω των χρήματων, τα οποία έχουν δοθεί για ανταλλακτικά. Δε φτάνουν αυτά και θα πρέπει να δοθεί ακόμη περισσότερη χρηματοδότηση και θα βγούνε ακόμα κι άλλα τόσα λεωφορεία έξω.

Την περασμένη εβδομάδα μας έγινε γνωστό ότι υπεγράφη σύμβαση για 300 λεωφορεία στην Αθήνα, στο λεκανοπέδιο της Αττικής, φυσικού αερίου, δωδεκάμετρα και δεκαοκτάμετρα, δηλαδή τα συμβατικά και οι νταλίκες. Αυτό σημαίνει ότι αυξάνεται έτι περαιτέρω ο στόλος των λεωφορείων. Παρόλα αυτά, πήραμε προσωπικό το 2020, αλλά μας λείπουν πολλοί οδηγοί, αλλά και τεχνικό προσωπικό και διοικητικό προσωπικό. Νομίζω ότι, εάν γίνουν οι προσλήψεις αυτές, δε χρειάζεται, όπως και δε χρειαζόμαστε και σήμερα, γιατί, όπως είπε κι ο Υπουργός Μεταφορών, τους επόμενους μήνες, που διανύουμε, μέσα στο έτος, κάποια λεωφορεία θα μπουν στην κυκλοφορία. Ως εκ τούτου, τι λόγο έχει να δοθεί παράταση, σύμφωνα με το άρθρο 42 του σχεδίου νόμου, στα ΚΤΕΛ και, μάλιστα, με αυξητική τάση, άλλες 15 λεωφορειακές γραμμές, τη στιγμή που το έργο που ήδη τους έχει ανατεθεί, που προέβλεπε τη χρηματοδότησή τους, δεν εκτελείται. Τι λόγο έχουν να πάρουν επιπλέον γραμμές από την ΟΣΥ, τις δημόσιες συγκοινωνίες, προκειμένου να επιτελέσουν το συγκοινωνιακό έργο, που, επαναλαμβάνω και είναι στη διάθεσή σας τα στοιχεία, δεν εκτελείται αυτήν τη στιγμή συγκοινωνιακό έργο, πολλώ δε μάλλον αν τους δοθεί περισσότερο;

Σας ευχαριστώ πολύ για την πρόσκληση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε, κύριε Ραυτόπουλε.

Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Ευχαριστώ πάρα πολύ όλους τους Φορείς για τις σκέψεις, τους προβληματισμούς ή τις θετικές εκφορές λόγου για πτυχές του νομοσχεδίου. Παίρνω το λόγο, κατά παρέκκλιση, γιατί συνήθως μου αρέσει να ακούω και τα ερωτήματα των Εισηγητών, για δύο διευκρινίσεις.

Δεχθήκαμε, ως πολιτική ηγεσία του Υπουργείου Οικονομικών, και πάντα το κάνουμε, την ακρόαση όλων των Φορέων που εισηγούνται τα κόμματα της Αντιπολίτευσης και σήμερα, παρά το γεγονός ότι ξέραμε και απεδείχθη ότι πολλοί Φορείς μίλησαν για διατάξεις που δεν τους αφορούν.

Άκουσα Φορείς να μιλάνε για το άρθρο 31, όταν έχουν διακριτό άρθρο, που τους αφορά, το άρθρο 39. Άκουσα Φορείς να μιλούν, όπως ο ΟΑΣΘ, που είναι υπό εκκαθάριση και έχει άλλο άρθρο. Κοινώς, υπήρχαν Φορείς που μίλησαν εκτός θέματος.

Διευκρινίζω τα εξής, για να συνεννοηθούμε σε αυτήν την Αίθουσα. Το πρώτο μέρος -υπάρχουν δύο μέρη στο νομοσχέδιο- αφορά Ανώνυμες Εταιρείες με ευθεία μετοχική σχέση του Ελληνικού Δημοσίου και το δεύτερο αφορά τις θυγατρικές της ΕΕΣΥΠ.

Στις Ανώνυμες Εταιρείες με ευθεία μετοχική σχέση του Ελληνικού Δημοσίου είναι διακριτός και ξεκάθαρος ο ρόλος του μετόχου και του εποπτεύοντος, δηλαδή των αρμοδίων Υπουργείων και Υπουργών. Δεν αλλάζει τίποτα, σε σχέση με ό,τι ισχύει, για τον ΑΣΕΠ, όπως δε μεταβάλλεται τίποτα αναφορικά με τα μισθολογικά και, προφανώς, δεν καταργείται καμία συλλογική σύμβαση εργασίας. Στις λοιπές θυγατρικές της ΕΕΣΥΠ διατηρείται η παρέμβαση του ΑΣΕΠ στον έλεγχο νομιμότητας της προκήρυξης και στον έλεγχο των ενστάσεων. Επίσης, διατηρείται το ενιαίο μισθολόγιο ως βάση, με δυνατότητα επιπλέον παροχών, τόσο σε εργαζομένους, όσο και στα διευθυντικά στελέχη και πάλι, εννοείται ότι, δεν καταργείται καμία συλλογική σύμβαση εργασίας.

Άρα, για παράδειγμα, όταν άκουσα προβληματισμούς από εκπροσώπους εργαζομένων στους ΣΤΑ.ΣΥ, Ο.Α.Σ.Α., Ο.Σ.Υ. για κάποιες διατάξεις, αυτές οι διατάξεις, που μου ήρθαν, δεν τους αφορούν. Έχουν δικές τους διατάξεις και αυτές αντικρούουν διατάξεις λοιπών θυγατρικών ΕΕΣΥΠ, που δεν τους αφορούν -το επαναλαμβάνω. Άρα να ξεκαθαρίσουμε για τι μιλάμε.

Δεύτερη ενότητα είναι το τέλος χαρτοσήμου. Άκουσα από δύο Φορείς να επαναλαμβάνουν ένα ρήμα: «επαναφέρουμε ένα φόρο», «επαναφέρουμε ένα χαρτόσημο». Είναι λάθος το ρήμα και παράκληση, αν δεν συμφωνείτε μαζί μου, να το επαναλάβετε και, αν συμφωνείτε, να το διορθώσετε. Αυτός ο φόρος υπάρχει από το 1987, αυτό το τέλος χαρτοσήμου, και εισπράττεται κανονικά και το 2022 έχουν εισπραχθεί 77 εκατομμύρια. Δεν επαναφέρεται, συνεπώς, κανένα τέλος χαρτοσήμου. Με τις αποφάσεις, απλώς, του ΣτΕ, τις 2323/2000 και 2163/2000, ακυρώθηκαν καταλογισμοί της Α.Α.Δ.Ε. για τέλη χαρτοσήμου επί εντόκων χρηματικών δανείων μεταξύ επιχειρήσεων, με το σκεπτικό ότι τα δάνεια αυτά είναι πράξεις που εμπίπτουν στο πεδίο εφαρμογής του ΦΠΑ και δεν περιλαμβάνονται σε αυτές τις πράξεις που ρητά κατονομάζονται στον νόμο του ΦΠΑ και για τις οποίες εξακολουθούν να επιβάλλονται τέλη χαρτοσήμου από 01/01/1987.

Γιατί από τότε; Γιατί, από τότε εφαρμόζεται το ΦΠΑ στην Ελλάδα. Πολύ αναλυτικά θα τα πει ο κ. Βεσυρόπουλος, σε λίγο. Εξυπακούεται, ότι οι εν λόγω αποφάσεις εφαρμόζονται για τις συγκεκριμένες περιπτώσεις και δεν εφαρμόζονται γενικά και αυτόματα για το σύνολο των φορολογουμένων. Γι’ αυτό και καταβάλλεται. Για να αναπτύξουν γενικότερη ισχύ, που είναι ένα θέμα που μπορούμε να το αξιολογήσουμε και θα επανέλθω σε αυτό, θα έπρεπε να εκδοθεί, τουλάχιστον, ερμηνευτική εγκύκλιος της Α.Α.Δ.Ε. Ιδίως, μάλιστα, όταν εφαρμόζεται από το 1987 μέχρι σήμερα αντίθετη εγκύκλιος Α.Α.Δ.Ε. η ΠΟΛ. 44/1987, με την οποία ορίστηκε ότι επιβάλλεται φόρος χαρτοσήμου και σε αυτές τις πράξεις.

Άρα, ο φόρος χαρτοσήμου επιβάλλεται από το 1987 ως το 2000 και εισπράττεται με βάση την ΠΟΛ. 44/1987 και συνεχίζει να εισπράττεται από ένα κομμάτι επιχειρήσεων και το 2021 και το 2022, με έσοδα 124 εκατομμύρια τη μια χρονιά και φέτος 77 εκατομμύρια. Συνεπώς, δεν επαναφέρεται κάποιος φόρος, δεν επαναφέρεται ένα τέλος χαρτοσήμου. Είναι, όμως, ένα άλλο κομμάτι το πώς θα διαχειριστούμε το τέλος από εδώ και πέρα, έχουμε, από τη μία πλευρά, το δημοσιονομικό κόστος, το οποίο, για να έχουμε μια αίσθηση, είναι τα προηγούμενα χρόνια από 124 έως 157 εκατομμύρια ετησίως. Συνεπώς, όσοι εύκολα λένε να καταργηθεί ένα τέλος, πρέπει να βρουν και 124 εκατομμύρια. Αυτό αφορά και την πολιτική ηγεσία του Υπουργείου Οικονομικών και, δεύτερον, έχει συσταθεί, υπό τον συντονισμό του κ. Βεσυροπούλο, ομάδα εργασίας για την κωδικοποίηση και τον εκσυγχρονισμό των έμμεσων φόρων, στους οποίους περιλαμβάνεται και το τέλος χαρτοσήμου.

Στο πλαίσιο αυτού του έργου και σε συνδυασμό με τις δημοσιονομικές δυνατότητες, θα μπορούσε να εξετασθεί, πέραν της απλοποίησης, κι η συνολική αναμόρφωση του τέλος χαρτοσήμου, με βάση τα ισχύοντα και στα άλλα Κράτη-Μέλη της Ευρωπαϊκής Ένωσης και του ΟΟΣΑ, προκειμένου να αρθούν, πράγματι, εμπόδια στην επιχειρηματικότητα. Οπότε, επί της αρχής, δεν είμαστε αντίθετοι, ως πολιτική ηγεσία, -και το έχουμε αποδείξει επί τρία χρόνια, που μόνο μειώνουμε φόρους- να προχωρήσουμε και να δρομολογήσουμε αντίστοιχες παρεμβάσεις, αλλά δεν επαναφέρουμε κάποιον φόρο. Δε βάζουμε ένα φόρο. Την λέξη «επαναφορά», παράκληση, αν δε συμφωνείτε μαζί μου, να την επαναλάβετε, αλλιώς να τη διορθώσετε.

Και τελευταία παραίτηση, ερώτηση και κλείνω και σας ευχαριστώ πάρα πολύ. Θα ήθελα να ακούσω από το Οικονομικό Επιμελητήριο την άποψή του, όχι μόνο για τα τρία άρθρα, αλλά για το συνολικό νομοσχέδιο. Κι αυτό, γιατί το συνολικό νομοσχέδιο έχει διατάξεις, όπως είπα, για ΔΕΚΟ και, γενικώς, για θυγατρικές της ΕEΣΥΠ, με βασικές αρχές εταιρικής διακυβέρνησης, που είναι κομβικός ο ρόλος της άποψης του Οικονομικού Επιμελητηρίου, όπως θα ήθελα να ακούσω την άποψη του Οικονομικού Επιμελητηρίου και για τις άλλες διατάξεις. Δηλαδή, ουσιαστικά, για όλο το νομοσχέδιο, όχι μόνο για τρία άρθρα, που αφορά βασικά ζητήματα αντιμετώπισης του ιδιωτικού χρέους, που η συμβολή και η συμμετοχή του Οικονομικού Επιμελητηρίου είναι, ιδιαίτερα, σημαντική. Άρα, θα ήθελα την άποψη του Οικονομικού Επιμελητηρίου για το νομοσχέδιο, που έχει πάνω από 170 άρθρα κι όχι για τρία άρθρα του νομοσχεδίου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, κύριε Υπουργέ, για τις διευκρινίσεις σας. Να περάσουμε στον Εισηγητή της Πλειοψηφίας.

Κύριε Κόνσολα, έχετε το λόγο.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριοι Υπουργοί, από τη συζήτηση, που προηγήθηκε, με τους Φορείς καταδείχθηκε ότι υπήρχε βασική ανάγκη μεταρρύθμισης σε όλα τα ζητήματα που προβλέπονται από το σχέδιο νόμου και χαίρομαι που κι ο Υπουργός Οικονομικών, ο κύριος Σταϊκούρας, επεσήμανε τη θετική στάση των Φορέων, αλλά και τις τοποθετήσεις που έκαναν, πέρα από τις δικές τους ρυθμίσεις, σχετιζόμενες με τις παραγωγικές δραστηριότητες τους. Ωστόσο, όμως, είχα την ευκαιρία στην πρώτη συνεδρίαση επί της αρχής να τοποθετηθώ για το νομοσχέδιο, που, επαναλαμβάνω, ήταν ένα μεταρρυθμιστικό σχέδιο πολύ σημαντικό για τη χώρα και θα έχουμε την ευκαιρία στη συζήτηση επί των άρθρων να τοποθετηθούμε για τα επιμέρους ζητήματα.

Επιτρέψτε μου, όμως, κύριε Πρόεδρε, πολύ σύντομα δύο επισημάνσεις και να παρακαλέσω τους εκπροσώπους των Φορέων. Το πρώτο είναι σε ό,τι αφορά τα ταξιδιωτικά γραφεία και τον κύριο Τσιλίδη, εάν πιστεύει ότι αυτό το σχέδιο, που καταθέτει η Κυβέρνηση σήμερα, καλύπτει, από την πρόβλεψή του, όλες εκείνες τις ανάγκες, προβλήματα και παθογένειες που εξαιτίας του πολέμου της Ουκρανίας έχουν δημιουργηθεί σ΄ αυτήν τη δραστηριότητα των ταξιδιωτικών γραφείων.

Δεύτερον, επιτρέψτε μου να τοποθετηθώ και να ρωτήσω τον Πρόεδρο και τον Διευθύνοντα Σύμβουλο του Υπερταμείου, σε ό,τι αφορά το νέο πλαίσιο των ΔΕΚΟ και των Ανωνύμων Εταιρειών του Δημοσίου, αν θα συμβάλει στην αύξηση της προστιθέμενης αξίας των εταιρειών αυτών. Δεύτερον, πάλι στον Πρόεδρο και Διευθύνοντα Σύμβουλο του Υπερταμείου, με αφορμή τα άρθρα 127 και 128 του σχεδίου νόμου, που είναι πολύ σημαντικό, κάτι το οποίο καταδεικνύει και η δημόσια συζήτηση από το Δήμο Ελευσίνας, αλλά και του Αγίου Κοσμά, σε ό,τι αφορά τα ζητήματα παραχώρησης για την πολιτιστική πρωτεύουσα, αλλά και των δραστηριοτήτων στον Άγιο Κοσμά, αν πιστεύουν ότι αντίστοιχες ρυθμίσεις θα μπορούσαν να υπάρχουν και σε άλλες Περιφέρειες της χώρας από τα περιουσιακά στοιχεία του Υπερταμείου, προκειμένου να υπάρχει μια διεύρυνση σε ό,τι αφορά τα βασικά ζητήματα της κοινωνικής συνοχής, λειτουργίας, αλλά και αυτά τα οποία, πολλές φορές, οι κοινωνίες διεκδικούν και δεν έχουν πάρει απάντηση ακόμα, όπως, για παράδειγμα, τα περιουσιακά στοιχεία, που υπάρχουν στα Δωδεκάνησα.

Ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς τον κ. Κόνσολα. Να σας ενημερώσω ότι από το Υπερταμείο, δυστυχώς, δε θα είναι ούτε ο Πρόεδρος, ούτε ο Διευθύνων Σύμβουλος. Μας ενημέρωσαν ότι έχουν μια ανειλημμένη υποχρέωση.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Συγγνώμη, κύριε Πρόεδρε, έχουν ανειλημμένη υποχρέωση και θα φύγουν από τη διαδικασία του κοινοβουλευτικού έργου στην Επιτροπή της Βουλής; Ποια είναι η υπέρτερη υποχρέωση; Θα παρακαλούσα παρέμβαση του Υπουργού, για να έρθουν να ακούσουν και την Αντιπολίτευση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εγώ, απλώς, ενημέρωσα, κύριε Παππά, για τη διαδικασία, επειδή τοποθετήθηκε ο κ. Κόνσολας και ζήτησε κάποιες διευκρινίσεις.

Έχετε το λόγο κύριε Παππά.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Όχι, θα περιμένω, κύριε Πρόεδρε, μέχρι να συνδεθούν από το Υπερταμείο και να μας κάνουν την τιμή ο Πρόεδρος και ο Διευθύνων και, αφού τους ευχαριστήσω για την κατανόηση, θα θέσω τα ερωτήματά μου.

Απ’ ό,τι βλέπω, μας ακούει ο κ. Δημητριάδης. Επομένως, σας ευχαριστώ, κύριε Πρόεδρε, καθώς κι εσάς, κύριε Υπουργέ, για την παρέμβαση, διότι, σε άλλη περίπτωση, θα ακύρωνε τη διαδικασία της Επιτροπής. Θα θέλαμε κάποιες διευκρινήσεις και θα θέλαμε να μας διαφωτίσουν οι ερωτώμενοι για τη δική τους προσέγγιση στα ζητήματα, που κι εμείς, ως Αντιπολίτευση, εγείρουμε.

Πρώτον, όσον αφορά το Υπερταμείο, στο άρθρο 9 ορίζεται ότι το Διοικητικό Συμβούλιο να αξιολογεί συλλογικά ετησίως την αποτελεσματικότητα του, την εκπλήρωση των καθηκόντων του, καθώς και των επιτροπών του. Ήθελα να ρωτήσω, εάν το θεωρείτε λογικό, αυτός που παίρνει τις αποφάσεις να είναι και ο ίδιος αξιολογητής του εαυτού του και των αποφάσεών του.

Δεύτερον, εάν θεωρείτε ότι υπάρχει κάποιος έκτακτος λόγος, για να υπάρχει παρέκκλιση από τον ν. 4412/2016 για τους κανονισμούς προμηθειών. Ο ν. 4412 υπέστη αλλαγές από την τρέχουσα πλειοψηφία και τώρα έχουμε ένα νομοθέτημα, το οποίο εισάγει μια γενικευμένη παρέκκλιση για τις προμήθειες. Η Αιτιολογική Έκθεση του σχεδίου νόμου δε μας κάνει σοφότερους σε σχέση με τους λόγους για τους οποίους αυτές οι παρεκκλίσεις θεσπίζονται. Και μια και θεσπίζονται οι παρεκκλίσεις, θα ήθελα να ρωτήσω, κύριε Δημητριάδη, ποιο θεωρείτε κατάλληλο, ανεκτό ύψος μιας προμήθειας, που μπορεί να γίνει με απευθείας ανάθεση; Επειδή, τώρα, θα έχουμε παρέκκλιση από τον 4412. Αν σας έρθει ένας κανονισμός προμηθειών, που λέει ότι μέχρι 5 εκατομμύρια θα κάνουμε απευθείας αναθέσεις, τι γνώμη θα εκφράσετε;

Θα ήθελα, επίσης, να αντιληφθώ, πώς αντιλαμβάνεστε και την βέλτιστη εταιρική διακυβέρνηση. Να σας πω ένα παράδειγμα. Ο ΟΑΣΑ, πριν αρκετό διάστημα, έκανε με απευθείας ανάθεση μια παραγγελία γαντιών για την προστασία από τον κορωνοϊό, με απευθείας ανάθεση, από ένα επιπλάδικο στις Σέρρες. Θεωρείτε ότι τέτοιες πρακτικές εμπίπτουν στον κανόνα της χρηστής και της βέλτιστης εταιρικής διακυβέρνησης;

Ακόμη, επειδή απελευθερώνονται και οι αμοιβές, ο τρόπος με τον οποίο αμείβονται τα μέλη του Διοικητικού Συμβουλίου και ο Διευθύνων της ΔΕΗ θεωρείτε ότι εμπίπτει στη βέλτιστη εταιρική διακυβέρνηση, σε σχέση με τις αμοιβές των μελών των Διοικητικών Συμβουλίων;

Επίσης, θεωρείτε ότι η διαδικασία, που προτείνει το νομοσχέδιο, για τον διορισμό Διευθυντών και Γενικών Διευθυντών, είναι η βέλτιστη, είναι η ενδεδειγμένη για το γεγονός ότι μπορούν να προσελκύονται και απέξω, να μην αξιολογούνται στελέχη ή να βρίσκονται και υπό τη δαμόκλειο σπάθη της παύσης;

Τέλος, υπάρχει, κύριε Δημητριάδη, -και για τα Πρακτικά θα θέλαμε να το επαναλάβουμε- ένα μείζον ζήτημα σε σχέση με την ΕΥΔΑΠ. Η ΕΥΔΑΠ, με βάση την απόφαση του Συμβουλίου της Επικρατείας, δε μπορεί να εμπίπτει στα πλαίσια του Υπερταμείου. Και θα ήθελα, επίσης για την ιστορία, να ενημερώσω ότι γινόμαστε γνώστες διαδικασιών, οι οποίες προμηνύουν μία λεηλασία των αποθεματικών της εταιρείας, με μείωση κεφαλαίου. Θα ήθελα να έχω τη γνώμη σας επ’ αυτού και, βεβαίως, και ενώπιον της Επιτροπής να πω ότι αυτό το ζήτημα δε θα κλείσει για την Αξιωματική Αντιπολίτευση, πόσω μάλλον που επικρέμεται και απόφαση της Επιτροπής Συμμόρφωσης του Συμβουλίου της Επικρατείας, με βάση την προσφυγή που έχουν κάνει οι εργαζόμενοι απέναντι στη Διοίκηση.

Μια ερώτηση για τον εκπρόσωπο της Ε.Α.Α.ΔΗ.ΣΥ.. Θα ήθελα να μας εξηγήσετε, με μεγαλύτερη λεπτομέρεια, εάν οι παρεκκλίσεις από το ν. 4412 μπορεί να εγείρουν ζητήματα σε σχέση με την εφαρμογή Ενωσιακών Οδηγιών και εάν η χώρα μας κινδυνεύει με κυρώσεις από αυτό.

Επίσης, μια ερώτηση για την Αρχή Προστασίας Δεδομένων Προσωπικού Χαρακτήρα (ΑΠΔΠΧ). Εάν θεωρείτε ότι η Τράπεζα της Ελλάδος είναι κατάλληλος φορέας, για να διακρατεί δεδομένα προσωπικού χαρακτήρα, με δεδομένο ότι έχει διφυή χαρακτήρα, δεν είναι αμιγώς Δημόσιο, ούτε αμιγώς ιδιωτικός τομέας και θα θέλαμε να έχουμε τη γνώμη σας επ’ αυτού.

Μια ερώτηση για τον εκπρόσωπο των εργαζομένων στη ΣΤΑ.ΣΥ. Θα θέλαμε να μας πείτε, τι συνέπειες προβλέπετε να έχει η κινητικότητα υπαλλήλων, που προβλέπει το νομοσχέδιο. Πιστεύετε ότι θα δημιουργηθούν εργαζόμενοι πολλαπλών ταχυτήτων; Μπορείτε να κάνετε λίγο πιο καθαρή τη θέση σας, σε σχέση με τον ρόλο του ΑΣΕΠ στις νέες προσλήψεις;

Αυτά, κύριε Πρόεδρε, σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κ. Παππά. Το λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Θα ήθελα να υποβάλλω μια ερώτηση στη Γενική Γραμματέα της Εθνικής Ομοσπονδίας Κινητικά Αναπήρων (ΕΟΚΑ).

Πολύ σωστά, είπε ότι δεν πρέπει να ξεχωρίσουμε τα άτομα, γιατί δεν έχουν ούτε κόμμα, ούτε χρώμα είναι τα άτομα της διπλανής πόρτας και πρέπει να υπάρχει μια ευαισθησία και, μάλιστα, έθεσε κάποια ζητήματα, πλην, όμως, υπάρχει μια κραυγαλέα αδικία που υφίσταται ο ιδιωτικός τομέας.

Με τον ν. 4336/2015 θεσπίστηκαν νέα ηλικιακά κριτήρια για τη θεμελίωση δικαιώματος συνταξιοδότησης ατόμων μελών οικογένειας που έχουν υπό την επίβλεψη Άτομα με Αναπηρία. Σύμφωνα, λοιπόν, με τον νόμο αυτό, θεσπίστηκε το 50ο έτος της ηλικίας, το οποίο αυξάνεται στο 62ο έτος ηλικίας, μετά την 01/01/2022, με αποτέλεσμα οι εργαζόμενοι στον ιδιωτικό τομέα να χάνουν το δικαίωμα συνταξιοδότησης, χωρίς όριο ηλικίας και με 7.500 ένσημα, σε αντίθεση με τους δημοσίους υπαλλήλους της ίδιας κατηγορίας, που πολύ σωστά, το τονίζω αυτό, δικαιούνται σύνταξη με τη συμπλήρωση 25 ετών εργασίας και το 50ο έτος της ηλικίας τους. Σε μια ευνομούμενη πολιτεία, όμως, δε νοούνται πολίτες δύο κατηγοριών.

Συνεπώς, μια Πολιτεία πρέπει να έχει ενιαίους κανόνες με απόλυτη ισονομία, τουλάχιστον στο Δημόσιο και στον ιδιωτικό τομέα με τα ίδια κριτήρια συνταξιοδότησης, ειδικά για τους γονείς, συζύγους που έχουν υπό την επίβλεψή τους άτομα με βαριά αναπηρία, με ποσοστό αναπηρίας άνω του 67%. Η κατηγορία αυτή έχει μικρό αριθμό. Συνεπώς, το κόστος είναι απειροελάχιστο. Θα πρέπει, όμως, να έχουμε υπόψη ότι με το πέρασμα των χρόνων και της ηλικίας αυτά τα άτομα έχουν μεγαλύτερη ανάγκη φροντίδας. Θα πρέπει να το έχετε υπόψη, κυρία Πρόεδρε, πρόκειται για μια κραυγαλέα αδικία και πρέπει να το δείτε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Καρασμάνη.

Το λόγο έχει ο κ. Δημητριάδης.

**ΓΡΗΓΟΡΗΣ ΔΗΜΗΤΡΙΑΔΗΣ (Διευθύνων Σύμβουλος της Ελληνικής Εταιρείας Συμμετοχών και Περιουσίας ΑΕ (ΕΕΣΥΠ)):** Ευχαριστώ πολύ.

Θα ήθελα να ξεκινήσω, επειδή αναφέρθηκαν και οι εκπρόσωποι των εργαζομένων της ΣΤΑ.ΣΥ και της Ο.Σ.Υ, να πω ότι εγώ, άλλωστε, έχω θητεύσει στις αστικές συγκοινωνίες της Αθήνας στο παρελθόν, ότι, όντως, θέλουμε να συνεχιστεί και να εξασφαλιστεί ο δημόσιος χαρακτήρας του Ομίλου. Από εκεί και πέρα, βέβαια, θέλουμε να είναι, όσο το δυνατόν, πιο αποτελεσματικός και να υπάρχουν, όσο το δυνατόν, περισσότερα λεωφορεία στους δρόμους. Οπότε σε αυτήν τη λογική είναι και η όλη διαδικασία με τα ΚΤΕΛ. Όμως, αντίστοιχα είναι και οι προσλήψεις, οι οποίες έχουν γίνει πρόσφατα, αλλά και οι διαγωνισμοί, για να έρθουν, όσο το δυνατόν, περισσότερα λεωφορεία. Όλα αυτά θα προστεθούν, έτσι ώστε ο επιβάτης, ο πολίτης να έχει, όσο το δυνατόν, καλύτερες αστικές συγκοινωνίες και πρόσβαση στο δικαίωμα της αστικής κινητικότητας.

Από εκεί και πέρα, να πούμε για τον κύριο Κόνσολα. Όντως, ως Υπερταμείο, αυτό που θέλουμε είναι να αυξήσουμε την προστιθέμενη αξία στις Εταιρίες που είναι στο χαρτοφυλάκιο μας και σίγουρα αυτός ο νόμος μας δίνει περισσότερη δυνατότητα να μπορέσουμε να υλοποιήσουμε το στρατηγικό σχέδιο, το οποίο, όπως είπα, σε κάποια άλλη συνεδρίαση με χαρά να συζητήσουμε, για να σας το εξηγήσουμε, με περισσότερες λεπτομέρειες, αν και ήδη είναι έτσι κι αλλιώς αναρτημένο στο διαδίκτυο.

Σε σχέση με τα άρθρα που δεν αφορούν τις θυγατρικές μας, αλλά αφορούν την Ελευσίνα, ως πολιτιστική πρωτεύουσα, και τη δυνατότητα παραχωρήσεων, στην περίπτωση της ΕΤΑΔ, όντως, γίνονται παραχωρήσεις ακινήτων, με ένα συγκεκριμένο αντάλλαγμα κάθε φορά, έτσι ώστε να υπάρχει και ωφέλεια προς την κοινωνία, αλλά να υπάρχει και ένα οικονομικό αποτέλεσμα για την ΕΤΑΔ, η οποία με αυτό θα μπορέσει, όντως, να επενδύσει ακόμα περισσότερο στα ακίνητα που έχει και να κάνει τις διαδικασίες καταγραφής και ωρίμανσης οι οποίες απαιτούνται, για να έχουμε μια μεγαλύτερη ανάπτυξη στο κομμάτι του real estate, που είναι στο χαρτοφυλάκιο μας.

Οπότε σίγουρα θέλουμε να υπάρχει αυτή η διαδικασία και θέλουμε να επιταχύνουμε, έτσι ώστε να εξασφαλίσουμε ότι η ΕΤΑΔ θα μπορέσει να επιτελέσει το έργο το οποίο καλείται να κάνει, το οποίο, δυστυχώς, για δεκαετίες έχουμε δει ότι δεν τα έχει καταφέρει, όπως θα θέλαμε. Άρα, ελπίζουμε και πιστεύουμε ότι, με βάση αυτά που έχουμε και στο δικό μας στρατηγικό σχέδιο και τις επόμενες ενέργειες, θα τα καταφέρουμε.

Σχετικά με τις ερωτήσεις του κυρίου Παππά να τις πάρουμε μία-μία. Εμείς αξιολογούμε και, όντως, θέτουμε στόχους. Όντως, θέτουμε στόχους στις θυγατρικές μας, τις οποίες και παρακολουθούμε, έτσι ώστε να τους υλοποιήσουμε και κρινόμαστε, κι εμείς οι ίδιοι, με βάση το στρατηγικό σχέδιο και τους στόχους, τους οποίους έχουμε. Άλλωστε, γι΄ αυτό και στη δική μας περίπτωση μας παρακολουθεί, τόσο το Υπουργείο Οικονομικών, ως μέτοχος μας, αλλά και το Εποπτικό Συμβούλιο, το οποίο, επίσης, κρίνει τη δική μας απόδοση. Βέβαια, η συγκεκριμένη αναφορά αφορούσε το άρθρο 9, το οποίο, βέβαια, είναι στο πλαίσιο στο κομμάτι του νόμου που δεν αφορά το Υπερταμείο, αλλά αφορά τις υπόλοιπες ΔΕΚΟ.

Σχετικά με τον ν. 4412 και τις προμήθειες, αυτήν τη στιγμή είναι, όντως, κατακερματισμένο, γιατί έχουμε ένα διαφορετικό πλαίσιο, υπάρχει η ΕΤΑΔ με ένα διαφορετικό πλαίσιο, το ΤΑΙΠΕΔ με ένα διαφορετικό πλαίσιο και υπάρχουν άλλες εταιρείες μέσα σε άλλες ΔΕΚΟ με ένα διαφορετικό πλαίσιο.

Συνεπώς, το Υπερταμείο θα θέσει ένα πλαίσιο, έτσι ώστε να υπάρχουν οι βασικές αρχές, για το πώς θα μπορούν να είναι οι προμήθειες. Σε αυτό θα πάρουν, προφανώς, και τη γνώμη της Ε.Α.Α.ΔΗ.ΣΥ και μετά η κάθε εταιρεία θα έρθει να μας προτείνει, όντως, μέσα σε αυτό το πλαίσιο πώς μπορεί να κινηθεί, γιατί έχουμε και διαφορετικές εταιρείες, οι οποίες είναι σε διαφορετικούς κλάδους και σε διαφορετικό μέγεθος. Υπάρχουν εταιρείες με πολύ λίγα άτομα και εταιρείες με εκατοντάδες άτομα. Άρα, αντιλαμβάνεστε ότι και οι διαφορές είναι λογικό να υπάρχουν.

Από κει και πέρα, βέβαια, αυτές οι εταιρείες είναι Α.Ε. και εμείς θέλουμε όλες αυτές τις εταιρείες να τις βλέπουμε και ως Α.Ε., αλλά και σαν να ήταν εισηγμένες εταιρείες, έτσι ώστε να έχουν το καλύτερο δυνατό πλαίσιο εταιρικής διακυβέρνησης και σε αυτό πρέπει, επομένως, να δώσουμε την ευκαιρία σε αυτές τις εταιρείες να κάνουν τις προτάσεις τους, τις οποίες, όντως, εμείς θα θέσουμε, θα δούμε και θα αξιολογήσουμε στο πλαίσιο των γενικών αρχών που έχουμε για τις προμήθειες.

Από κει και πέρα, προφανώς, δεν έχει καμία λογική να γίνονται απευθείας αναθέσεις στα 5 εκατομμύρια ευρώ ή σε οποιοδήποτε τέτοιο ποσό, καθώς, έτσι κι αλλιώς, δεσμευόμαστε από την ενωσιακή νομοθεσία. Κι αυτό το οποίο κάνουμε είναι ότι είμαστε σε αυτό το «ταβάνι», που έχει η ενωσιακή νομοθεσία, αλλά από κει και πέρα τα εθνικά όρια, τα οποία έχουν τεθεί, αυτά θεωρούμε ότι μπορούν ανάλογα και με το μέγεθος της εταιρείας να διαφοροποιηθούν, πάντα, κάτω από τα ευρωπαϊκά όρια, που ισχύουν, έτσι κι αλλιώς, για όλες μας τις θυγατρικές.

Για την περίπτωση τη συγκεκριμένη, για τα δάνεια στον ΟΑΣΑ, αυτό είναι κάτι το οποίο δεν το γνωρίζω, μπορούμε να το διερευνήσουμε εμείς και αν υπάρχει οποιαδήποτε συγκεκριμένη καταγγελία έχουμε μία διαδικασία με τον εσωτερικό έλεγχο και αντίστοιχα και το compliance και τις Επιτροπές Ελέγχου, το οποίο μπορούμε να το διερευνήσουμε, οπότε με πολύ χαρά να το δούμε. Καταλαβαίνω ότι ήταν και στη διάρκεια της πανδημίας, που δεν ήμουν τότε στη Διοίκηση, αλλά σε κάθε περίπτωση εμείς θα το εξετάσουμε.

Για τις αμοιβές σχετικά με το Διοικητικό Συμβούλιο, σε αυτό νομίζω ότι ο νόμος είναι πολύ ξεκάθαρος. Θέλουμε άτομα τα οποία θα έρχονται στα Διοικητικά Συμβούλια, θα στελεχώνουν εταιρείες, οι οποίες πολλές από αυτές έχουν και πολύ σοβαρούς κύκλους εργασιών και, επομένως, είναι απαραίτητο να έχουμε ικανά στελέχη από την αγορά. Δεν σημαίνει ότι θα φτάσουμε, προφανώς, στα ύψη απολαβών της ιδιωτικής οικονομίας, αλλά θα πρέπει να είναι ανταγωνιστικά, γιατί μέλη Διοικητικών Συμβουλίων να έρχονται, για να είναι για 100 ευρώ καθαρά το μήνα μερικές φορές, θεωρούμε ότι κάτι τέτοιο δεν προάγει τη σωστή διακυβέρνηση, γιατί αυτοί οι άνθρωποι μπορεί να έρχονται, όχι όπως έρχονται κάποιοι από ιδεαλιστικούς λόγους, αλλά για να αναβαθμίσουνε τους ανθρώπους, οι οποίοι έρχονται, πρέπει να έχουμε και κάτι το οποίο έχει μία λογική.

Σε σχέση με διορισμό Γενικών Διευθυντών και Διευθυντών, εκεί έτσι και αλλιώς, επειδή αναφέρετε αν είναι και «επί ξύλου κρεμάμενοι», είναι σαφές ότι ορίζει κι ο νόμος ότι υπάρχει μια θητεία, οπότε υπάρχει το πλαίσιο της θητείας, δεν είναι κάποιος ξεκρέμαστος σε αυτήν τη θέση, αλλά, από εκεί και πέρα, υπάρχει κι η έννοια της αποτελεσματικότητας και για μάς είναι πολύ σημαντικό τα στελέχη, τα οποία έρχονται με αυτές τις διαδικασίες, να είναι αποτελεσματικά και να επιτυγχάνουν οι εταιρείες τούς στόχους τους. Εάν αυτό δεν συμβαίνει, θα πρέπει κι εμείς να αλλάξουμε, είτε τη στρατηγική, που μπορεί να είναι λάθος, είτε τα άτομα, τα οποία δεν μπορούν να φέρουν εις πέρας αυτήν τη στρατηγική.

Σε κάθε περίπτωση, νομίζω ότι όλοι συμφωνούμε ότι το Υπερταμείο είναι καλό που δημιουργήθηκε. Δημιουργήθηκε, για να φέρει, όντως, ένα πλαίσιο εταιρικής διακυβέρνησης πιο σωστό και πιο κοντά στην ιδιωτική οικονομία, έτσι ώστε να είναι αποτελεσματικοί οι φορείς.

Από εκεί και πέρα, βέβαια, το Policy Making, οι αποφάσεις πολιτικής και στρατηγικής κατεύθυνσης, παραμένουν στο Κράτος. Υπάρχει ο διαχωρισμός του Policy Making, που παραμένει στα Υπουργεία και το Operational, το πιο πρακτικό κομμάτι της διαχείρισης αυτών των εταιρειών, το οποίο είναι στο Υπερταμείο και με το οποίο θα προσπαθήσουμε να έχουμε αποτέλεσμα, όπως είπα, και για καλύτερα οικονομικά αποτελέσματα, ώστε να μην επιβαρύνονται οι φορολογούμενοι και για να έχουμε ένα κοινωνικό αποτέλεσμα θετικό μέσα από τις δράσεις, γιατί οι εταιρείες αυτές κατά κύριο λόγο έχουν υπηρεσίες κοινής ωφέλειας, που προσφέρουν και, τρίτον, για το περιβάλλον, στο οποίο έχουν ένα σημαντικό αποτύπωμα και κάνουμε ήδη δράσεις, για να μειωθεί αυτό.

Σε σχέση με την ΕΥΔΑΠ και την ΕΥΑΘ και την απόφαση του Συμβουλίου της Επικρατείας εμείς σαφέστατα σεβόμαστε απόλυτα τις αποφάσεις του Συμβουλίου. Ήδη, σε σχέση και με την πρόσφατη νομοθεσία, η οποία υπάρχει, έχει γίνει και η Γενική Συνέλευση κανονικά, όπου πήραμε την έγκριση για όλα τα θέματα από το Υπουργείο Οικονομικών, προφανώς, και το αρμόδιο Υποδομών θα είχε την αντίστοιχη συμμετοχή και έτσι κινούμαστε. Συνεπώς, δεν αλλάζει κάτι. Αλλάζει σε σχέση με το να διαφοροποιούμαστε, εννοώ, από τις αποφάσεις του Συμβουλίου και περιμένουμε να δούμε από το Συμβούλιο της Επικρατείας οτιδήποτε έχει, όταν θα ξαναδεί την υπόθεση. Είμαστε ανοιχτοί να εφαρμόσουμε οτιδήποτε. Πάντως, μέχρι αυτήν τη στιγμή εφαρμόζεται ο νόμος κανονικά και πιστεύω ότι θα είναι και ένα όφελος και μια ασφάλεια και για το δημόσιο αγαθό που λέγεται νερό να έχει μια εταιρεία, που έχει τη σωστή εταιρική διακυβέρνηση. Όπως μπορεί, όσο το δυνατόν, το Υπερταμείο να προσφέρει, αλλά και, προφανώς, στον κρατικό έλεγχο, ο οποίος είναι δεδομένος, καθώς η Γενική Συνέλευση έχει πλήρη δικαιώματα επάνω σε όποιες αποφάσεις πάρουμε.

Συνεπώς, και σε σχέση με αυτό που αναφέρατε για τα αποθεματικά δεν έχει έλθει αυτήν τη στιγμή από το Διοικητικό Συμβούλιο της Εταιρείας οτιδήποτε, οπότε μπορεί να ακούγονται διάφορα από διάφορους μετόχους, αλλά το γεγονός είναι αυτό. Κι αν υπάρξει οποιαδήποτε εξέλιξη σε οποιοδήποτε θέμα, θα πρέπει εμείς ως Γενική Συνέλευση να έχουμε την έγκριση και του Κράτους, όπως, έτσι κι αλλιώς, νομίζω ήταν και η βούληση του Συμβουλίου της Επικρατείας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Κύριε Δημητριάδη, σας ευχαριστούμε για τις αναλυτικές απαντήσεις, ενδεχομένως, κάτι έχασα για το ύψος των απευθείας αναθέσεων. Είπατε κάποιο ποσό, γίνατε συγκεκριμένος;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεσμεύεται από την Ενωσιακή Οδηγία. Αυτό είπε.

**ΓΡΗΓΟΡΙΟΣ ΔΗΜΗΤΡΙΑΔΗΣ (Διευθύνων Σύμβουλος της Ελληνικής Εταιρείας Συμμετοχών και Περιουσίας ΑΕ (ΕΕΣΥΠ)):** Ναι, αναφέρθηκα στο ότι θα έχουμε το όριο των Ενωσιακών Οδηγιών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Τσιλίδης, για να απαντήσει στον κ. Κόνσολα.

Ορίστε, κ. Τσιλίδη.

**ΛΥΣΑΝΔΡΟΣ ΤΣΙΛΙΔΗΣ (Πρόεδρος της Ομοσπονδίας Ελληνικών Γραφείων Ταξιδίων και Τουρισμού (FED-HATTA)):** Θα ήθελα να ευχαριστήσω τον κ. Κόνσολα και για την ευαισθησία του ως νησιώτης. Όμως, θα ήθελα να του δώσω μια ακόμη πιο έντονη απάντηση στις ανησυχίες του, αλλά και στη θέση του για το αίτημά μας.

Κύριε Κόνσολα, προέρχεστε από το Νότιο Αιγαίο, κι εγώ προέρχομαι από το Νότιο Αιγαίο, αλλά, όπως γνωρίζετε, οι πελάτες στα Γραφεία που έχουν το πρόβλημα είναι οι ταξιδιώτες από τις δύο αγορές που η κυρίαρχη δουλειά τους ήταν στο Νότιο Αιγαίο, στην Κρήτη, στην Κέρκυρα και στη Χαλκιδική. Δηλαδή, είναι αυτές οι 800.000 ταξιδιώτες που έλειπαν, που θα έκαναν περίπου 700 εκατομμύρια ευρώ συμμετοχή στο ΑΕΠ, όπου λόγω αυτού του γεγονότος δεν μπόρεσαν. Άρα, επανέρχομαι, λέγοντας ναι, την υποστήριξή σας τη θέλουμε, τη βλέπουμε, την κατανοούμε, όμως να τη δούμε και γραμμένη, διότι ο κόσμος περιμένει την κοινωνική συμπεριφορά στο μέγιστο πρόβλημα, που προέκυψε λόγω πολέμου.

Ευχαριστώ πολύ και πάλι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καραγλάνης, για να απαντήσει στον κ. Παππά.

**ΑΔΑΜ ΚΑΡΑΓΛΑΝΗΣ (Αντιπρόεδρος της Ενιαίας Ανεξάρτητης Αρχής Δημοσίων Συμβάσεων (Ε.Α.Α.ΔΗ.ΣΥ)):** Εμείς είπαμε, πριν αναφερθώ για τα άρθρα 38 και 44 πρώτα και μετά για το άρθρο 42, ότι διατυπώσαμε στη γνώμη μας κάποιες επιφυλάξεις. Και οι τρεις κατηγορίες επιφυλάξεων, που διατυπώσαμε, συνδέονται άμεσα ή έμμεσα με το ενδεχόμενο να δημιουργηθούν καταστάσεις οι οποίες δεν είναι συμβατές με το Ενωσιακό δίκαιο. Άρα, γι’ αυτό διατυπώνουμε αυτές τις επισημάνσεις και αυτές τις παρατηρήσεις, για να προλάβουμε πράγματα. Δηλαδή, να φέρω ένα παράδειγμα, που το έχουμε αντιμετωπίσει, είχαμε τον κανονισμό της ΕΤΑΔ, που μας είχε έρθει για σύμφωνη γνώμη. Η πρώτη γνώμη που βγήκε ήταν αρνητική, γιατί κι εκεί υπήρχε μια γενική αναφορά σε παρέκκλιση του νόμου 4412/2016 και είδαμε ότι στο πως εφαρμοζόταν αυτό στον κανονισμό, υπήρχαν ρυθμίσεις τις οποίες η Αρχή μας έκρινε ότι δεν είναι συμβατές με το Ενωσιακό Δίκαιο.

Άρα, μια γενική παρέκκλιση από τον 4412, χωρίς ειδική αναφορά σε ποιες διατάξεις είναι αυτές από τις οποίες παρεκκλίνουν και μια γενική επιφύλαξη του Ενωσιακού Δικαίου, ενδέχεται, πράγματι, να δημιουργήσουν ζητήματα συμβατότητας με το Ενωσιακό Δίκαιο, είτε λόγω εφαρμοστικών ζητημάτων, που θα ανακύψουν σε δεύτερο στάδιο, είτε λόγω ανομοιόμορφης και μη ορθής εφαρμογής. Να πούμε, εδώ, ότι ο ν. 4412 αφορά ενσωμάτωση των Οδηγιών 2014/24/ΕΕ και 2014/25/ΕΕ στην εθνική έννομη τάξη, ακριβώς επειδή ο νόμος, που ενσωματώνει τις Οδηγίες αυτές, περιλαμβάνει και τα υποχρεωτικά εφαρμοστικά μέτρα. Άρα, εδώ, εφιστούμε την προσοχή για την περίπτωση που, μέσω των κανονισμών, οι παρεκκλίσεις οι οποίες εισάγονται στον 4412, από τη στιγμή, ειδικά, που δεν κατονομάζονται, θα οδηγήσουν σε διαφορετική ενσωμάτωση. Δηλαδή, να φέρω παραδείγματα είναι οι λόγοι αποκλεισμού ή η λεγόμενη «αυτοκάθαρση». Εκεί, ο ν. 4412 έχει ενσωματώσει με συγκεκριμένο τρόπο τις Οδηγίες. Οι κανονισμοί θα έρθουν και θα πούνε κάτι άλλο; Σε αυτήν την περίπτωση υπάρχει μια υποχρέωση ενημέρωσης της Ευρωπαϊκής Επιτροπής.

Τώρα, ως προς το άρθρο 42 είναι λίγο διαφορετικό το θέμα, με την έννοια ότι, εδώ, έχουμε συγκεκριμένη διάταξη, όπου εμπλέκεται ευθέως στη διάταξη αυτή να δημιουργηθεί ζήτημα συμβατότητας με το Ενωσιακό δίκαιο, γιατί οι διαδικασίες διερεύνησης, που έχουν ξεκινήσει από την Ευρωπαϊκή Επιτροπή εναντίον άλλων Κρατών, έχουν να κάνουν με τέτοιες διατάξεις, τέτοιου τύπου. Και δεν είναι η πρώτη διάταξη στην εθνική έννομη τάξη που συναντάμε και που έχει τέτοια χαρακτηριστικά. Είναι δύο κατηγορίες, οι πιο επικίνδυνες διατάξεις, αυτές που ο νομοθέτης έρχεται και παρεμβαίνει και δημιουργεί κατά κάποιον τρόπο τεκμήρια για την πλήρωση των προϋποθέσεων του άρθρου 32, που είναι η απευθείας διαπραγμάτευση και του άρθρου 132, που έχει να κάνει με την τροποποίηση σύμβασης η οποία εκτελείται. Εκεί, οι Οδηγίες του ν. 4412, κατόπιν ενσωμάτωσης των Οδηγιών, προβλέπουν συγκεκριμένες προϋποθέσεις, για να είναι συμβατές αυτές οι ενέργειες με το Ενωσιακό δίκαιο, τις οποίες δεν μπορεί να παρακάμψει ούτε ο νομοθέτης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Το λόγο έχει η κυρία Αλικάκου.

**ΜΑΡΙΑ ΑΛΙΚΑΚΟΥ (Ειδική Επιστήμονας – Νομικός της Αρχής Προστασίας Δεδομένων** **Προσωπικού Χαρακτήρα):** Ευχαριστώ πολύ, τον κ. Παππά, για την ερώτηση. Σχετικά με την ερώτηση, αν μου επιτρέπετε, θα απαντήσω εγώ κι αν θέλει ο συνάδελφός, ο κ. Ρούσσης, πληροφορικός, μπορεί να συμπληρώσει.

Αρχικά, να υπενθυμίσω ότι η Αρχή για τις συγκεκριμένες διατάξεις, που περιλαμβάνονται στο νομοσχέδιο και αφορούν τα δύο πληροφοριακά, στην ουσία, συστήματα, το Σύστημα Πιστοληπτικής Αξιολόγησης και το Κεντρικό Μητρώο Πιστώσεων, εξέδωσε δύο Γνωμοδοτήσεις. Τώρα, η ερώτηση του κ. Παππά αφορά το δεύτερο πληροφοριακό σύστημα, το Κεντρικό Μητρώο Πιστώσεων. Ειδικά, ως προς αυτό, λοιπόν, η Αρχή εξέδωσε τη Γνωμοδότηση 3/2022, η οποία Γνωμοδότηση, αν την έχετε ήδη μελετήσει, είναι διαθέσιμη στην ιστοσελίδα της Αρχής. Εκεί, θα διαπιστώσετε ότι περιλαμβάνει πάρα πολλές λεπτομερείς -θα έλεγα- και στο όριο του αυστηρού επισημάνσεις, τόσο αναφορικά με τεχνικά ζητήματα, που έπρεπε να διευκρινιστούν, όσο και με γενικότερης φύσης, όπως, για παράδειγμα, χρόνο διατήρησης δεδομένων στις σχετικές βάσεις, δικαιώματα υποκειμένων κλπ.. Η Αρχή, λοιπόν, προχώρησε σε αυτήν την Γνωμοδότηση, κατόπιν πολύ σοβαρής μελέτης με ιδιαίτερη προσοχή και πάντα με γνώμονα την προστασία των προσωπικών δεδομένων των φυσικών προσώπων .

Ειδικότερα, ως προς το ζήτημα, που θέτετε, περί καταλληλόλητας φορέα, η Αρχή δεν έχει αρμοδιότητα να εξετάσει την καταλληλότητα ενός φορέα. Και τι θέλω να πω με αυτό, για να μην δημιουργηθεί κάποια παρανόηση.

Ο οποιοσδήποτε φορέας, είτε ιδιωτικού τομέα, είτε δημοσίου τομέα, όταν καθίσταται υπεύθυνος επεξεργασίας και δη βάσει ενός νόμου παραμένει υπόλογος και έχει όλες τις υποχρεώσεις και τις ευθύνες που απορρέουν από το Γενικό Κανονισμό (GDPR) και τον εφαρμοστικό νόμο.

Με βάση, λοιπόν, αυτήν τη Γνωμοδότηση που εκδώσαμε σχετικά με το Κεντρικό Μητρώο Πιστώσεων, συστήθηκαν προς το Υπουργείο και κατ’ επέκταση στην Τράπεζα της Ελλάδος να ληφθούν συγκεκριμένες εγγυήσεις και δικλείδες ασφαλείας ως προς την προστασία προσωπικών δεδομένων.

Συνεπώς, «η καταλληλότητα» του φορέα από την Αρχή Προστασίας Προσωπικών Δεδομένων, μόνο έτσι μπορεί να εξασφαλιστεί, δηλαδή τηρώντας όλες τις εγγυήσεις και τις δικλείδες ασφαλείας, που θέτει το πλαίσιο προστασίας προσωπικών δεδομένων.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ την κ. Αλικάκου.

Το λόγο έχει ο κύριος Κοντογιάννης.

**ΠΑΝΑΓΙΩΤΗΣ ΚΟΝΤΟΓΙΑΝΝΗΣ (Πρόεδρος του Δ.Σ. του Σωματείου Εργαζομένων στις Σταθερές Συγκοινωνίες (ΣΤΑΣΥ)):** Θα ξεκινήσουμε κάνοντας μια μικρή παρατήρηση για το άρθρο 39, που ανέφερε ο κύριος Υπουργός. Έχει ημερομηνία λήξης 31/12/2025 και από κει και πέρα κανένας δεν ξέρει τι θα συμβεί και γι’ αυτό και κάναμε αναφορά στα άρθρα 30 και 31.

Σε ό,τι αφορά, λοιπόν, το προσωπικό των δύο ταχυτήτων που έχει ήδη δημιουργηθεί στην εταιρεία μας, γιατί αυτό είναι μια πραγματικότητα. Έχουμε προσλάβει τεχνίτες και έχουμε ζητήσει να έχουν υψηλή εξειδίκευση, γιατί αυτούς τους χρησιμοποιούμε σαν τεχνίτες και σαν οδηγούς, οι οποίοι δουλεύουν σε κυλιόμενο ωράριο και δουλεύουν όλες τις μέρες του χρόνου, μπορεί να είναι Χριστούγεννα ή και Πάσχα. Αυτό, με βάση τα χρήματα που παίρνουν, τους δημιουργεί μια αρνητική διάθεση και στο τέλος παραιτούνται και φεύγουν. Αυτό που είπε ο συνάδελφος από την ΟΣΥ είναι απολύτως ακριβές. Αυτό το πρόβλημα θέλουμε να τονίσουμε, όταν είπαμε ότι το ενιαίο μισθολόγιο είναι ένα πρόβλημα για εμάς και θα πρέπει να διορθωθεί.

Έχουμε πάρα πολλές παραιτήσεις και είναι πολύ δύσκολο να συμπληρώνουμε τα κενά. Χρειάζονται αυτοί οι άνθρωποι -μπορεί- και έξι μήνες εκπαίδευση, για να βγουν στην παραγωγή και μετά από λίγο παραιτούνται.

Αυτά έχω να προσθέσω και σας ευχαριστώ πολύ, κύριε Πρόεδρε, για την πρόσκληση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Κοντογιάννη.

Το λόγο έχει η κυρία Θεοδωρακάκη.

**ΚΟΡΙΝΑ ΘΕΟΔΩΡΑΚΑΚΗ (Γενική Γραμματέας της Εθνικής Ομοσπονδίας Κινητικά Αναπήρων (ΕΟΚΑ)):** Σας ευχαριστώ πολύ, κύριε Πρόεδρε.

Θα ήθελα να πω το εξής, στον κύριο Καρασμάνη, ότι, φυσικά, και είμαστε υπέρ της ισονομίας μεταξύ ιδιωτικού και δημοσίου τομέα σε όλα τα επίπεδα και αγωνιζόμαστε για αυτή. Απλά, η συγκεκριμένη σημερινή συζήτηση είναι για συγκεκριμένο θέμα. Δεν μπορούσαμε να πλατειάσουμε και να απλώσουμε το θέμα.

Άλλωστε, κλείνοντας, είπα ότι έχουμε πολλές πληγές και απλώς ανέφερα ένα μόνο παράδειγμα και συγκεκριμένα το θέμα του ΦΠΑ για την οικονομία του χρόνου.

Να είναι σίγουρος και να ξέρουν όλοι απ’ όλα τα Κόμματα ότι δεν αφήνουμε κάτι, τα κυνηγάμε όλα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει ο κύριος Κορασίδης, για να απαντήσει στην τοποθέτηση του Υπουργού Οικονομικών, του κ. Σταϊκούρα.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Ναι, κ. Πρόεδρε.

Αυτό που εμείς γνωρίζουμε αυτήν τη στιγμή από τα μέλη μας και από τους συνεταιρισμούς είναι ότι σε αρκετές περιπτώσεις, όπως π.χ. όταν εκπονείται ένα σχέδιο βελτίωσης και αγοράζει κάποιος ένα μηχάνημα ή μια ομάδα παραγωγών κάνει μια μικρή επένδυση, δεν καταβάλλεται αυτό το τέλος, του 2,4%. Ανέφερε κι ο κύριος Υπουργός ότι, όντως, κάποιες εταιρείες δεν το κατέβαλαν. Δεν κατεβάλετο.

Έτσι, λοιπόν, η διευκρίνησή του με αυτόν τον τρόπο που γίνεται, «υποχρεώνεις την επιβολή» κατά κάποιον τρόπο αυτού του τέλους.

Άρα, λοιπόν, θα έχουμε μια δυστοκία να βρουν, κυρίως, οι μικρές εκμεταλλεύσεις και οι μικρές ομάδες και συνεταιρισμοί χρήματα, για να υλοποιήσουν τις επενδύσεις ή τα προγράμματα προώθησης των ελληνικών προϊόντων, π.χ. των εξαγωγών, που γίνονται με κοινοτική χρηματοδότηση. Είναι μικρή η συμμετοχή αυτών των συνεταιρισμών που κάνουν αυτά τα προγράμματα, αλλά χωρίς αυτήν την διευκόλυνση δεν θα μπορέσουν να τα υλοποιήσουν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θέλω να θέσω ένα ερώτημα προς τον κ. Κορασίδη.

Κύριε Γενικέ Διευθυντά, συνεπώς, δεν επαναφέρουμε κάποιο φόρο. Να είναι ξεκάθαρο αυτό. Γιατί είπατε κάτι άλλο πριν.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Αυτό που αναφέρατε δεν το γνωρίζαμε. Εμείς γνωρίζαμε τις συναλλαγές των μελών μας και των ομάδων, που γινόταν χωρίς την καταβολή τέλους του χαρτοσήμου.

Με αυτήν την έννοια, πρέπει να αναφέρουμε το πραγματικό πρόβλημα. Αναφέρατε κι εσείς ότι κάποιοι δεν κατέβαλαν. Δεν ξέρουμε για ποιο λόγο δεν το κατέβαλαν, αλλά, πάντως, δεν το κατέβαλαν στις συναλλαγές με τους αγρότες, ιδίως σε μηχανήματα που έχουν 10 - 12 χιλιάδες ευρώ αξία ή 15. Μικρές, δηλαδή, συναλλαγές.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Υπάρχει μια εκκρεμότητα με τον Πρόεδρο του Οικονομικού Επιμελητηρίου, τον κ. Κόλλια. Επικοινωνήσαμε και βρίσκεται σε προγραμματισμένη συνάντηση με τον Υπουργό Εσωτερικών. Δυστυχώς, δεν μπορεί τώρα να απαντήσει.

Το λόγο έχει ο κ. Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κ. Πρόεδρε. Ευχαριστώ για την παρουσία όλους τους Φορείς, αλλά θα επικεντρωθώ σε δύο, στον κ. Κόλλια και στον κ. Κορασίδη, για δύο συγκεκριμένα ζητήματα που έχουν θέσει.

Για το άρθρο 172, σχετικά με την επιβολή του τέλους χαρτοσήμου στα έντοκα επιχειρηματικά δάνεια -αυτό κάνει η διάταξη- θέτω υπόψη σας τα εξής: Όπως είπε κι ο κ. Υπουργός, μετά τη ψήφιση του νόμου 1642/1986 για την εφαρμογή των διατάξεων του Φόρου Προστιθέμενης Αξίας στη χώρα μας εκδόθηκε από την αρμόδια υπηρεσία του Υπουργείου Οικονομικών η υπ’ αριθμόν ΠΟΛ. 44/1987, όπου, σύμφωνα με τα οριζόμενα στον Πίνακα Β αυτής, αναφέρονται συμβάσεις, πράξεις, σχέσεις και συναλλαγές, στις οποίες θα εξακολουθούν να εφαρμόζονται οι διατάξεις φορολογίας χαρτοσήμου και μετά την 01/01/1987. Κι όπως ανέφερε ο κ. Κόλλιας, πολύ σωστά, ο Κώδικας Τέλους Χαρτοσήμου εφαρμόζεται 91 χρόνια στη χώρα μας.

Απλώς, ξεκαθαρίζει ΠΟΛ. 44/1987 τι θα συμβαίνει και μετά την 01/01/1987, που εφαρμόζεται ο ν. 1642/1986, ο νόμος περί Φ.Π.Α.. Στις πράξεις αυτές κατονομάζονται και τα δάνεια, όπως ορίζεται στα άρθρα 13 παράγραφος 1Α και 15 παράγραφος 1Α του Κώδικα Τελών Χαρτοσήμου.

Επισημαίνεται ότι η φορολογική Διοίκηση λειτουργεί βάσει του άρθρου 9 του Κώδικα Φορολογικής Διαδικασίας και γι’ αυτό για όλα αυτά τα χρόνια, βάσει της ΠΟΛ. 44/1987 αντιμετωπίζει τα δάνεια ως πράξεις υπαγόμενες σε τέλη χαρτοσήμου. Επιπρόσθετα, αξίζει να σημειωθεί ότι υπήρχε και υπάρχει φορολογική συμμόρφωση στη χώρα μας από την αγορά. Συνεπώς, με βάση τις οδηγίες της φορολογικής Διοίκησης, οι δανειακές συμβάσεις, πάντοτε, αποτελούσαν αντικείμενο των τελών χαρτοσήμου. Με τις πρόσφατες αποφάσεις του Συμβουλίου της Επικρατείας, την 2163/2020 και 2323/2020, εξετάστηκαν συγκεκριμένες περιπτώσεις.

Οι επιχειρήσεις όλα αυτά τα χρόνια συμμορφώνονταν και, μάλιστα, εξακολουθούν και αποδίδουν τέλη χαρτοσήμου για δάνεια και για τα φορολογικά έτη 2020 – ’21 – ’22, δηλαδή και για χρόνια μετά τη νομολογία του Συμβουλίου της Επικρατείας. Κι όπως ανέφερε κι ο κ. Υπουργός προηγουμένως, για το έτος 2020 124 εκατομμύρια ευρώ, για το 2021 124 εκατομμύρια ευρώ και για το 2022 έως και τον Ιούλιο 77 εκατομμύρια ευρώ.

Για την ασφάλεια δικαίου και ως προς άρση οποιουδήποτε προβληματισμού και αμφιβολίας των φορολογουμένων, αναφορικά με την υπαγωγή των δανειακών συμβάσεων στο πεδίο εφαρμογής του Κώδικα Τελών Χαρτοσήμου, θεωρήθηκε σκόπιμο να προβούμε σε τροποποίηση της διάταξης του Άρθρου 63 του Κώδικα ΦΠΑ. Σημειώνω ότι αντίστοιχη εξαίρεση προβλέπεται στη διάταξη για τις εμπορικές μισθώσεις, όπου εφαρμόζεται ομαλά, χωρίς να αναιρείται η αρχή της καλής νομοθέτησης. Η φορολογία χαρτοσήμου αποτελεί ένα σημαντικό δημόσιο έσοδο, το οποίο συμβάλλει στη φορολογική δικαιοσύνη.

Σας ενημερώνω, επίσης, ότι έχει συσταθεί ομάδα εργασίας, όπως προανέφερε και προηγουμένως ο κύριος Υπουργός, σχετικά με την κωδικοποίηση όλων των έμμεσων φόρων, συμπεριλαμβανομένων και των τελών χαρτοσήμου.

Τέλος, σύμφωνα με την παράγραφο 2 του Άρθρου 78 του Συντάγματος ορίζεται ότι φόρος ή άλλο οποιοδήποτε οικονομικό βάρος δεν μπορεί να επιβληθεί με νόμο αναδρομικής ισχύος, που εκτείνεται πέρα από το οικονομικό έτος το προηγούμενο εκείνου κατά το οποίο επιβλήθηκε. Κι άρα, οποιοσδήποτε φόρος μπορεί να επιβληθεί με αναδρομική ισχύ μέχρι ένα οικονομικό έτος το προηγούμενο εκείνου κατά του οποίου επιβλήθηκε.

Τώρα, για τα Άρθρα 173 και 174, που αναφέρθηκε ο κύριος Κόλλιας. Το Άρθρο 173 συνδέεται με τη διαρκή προσπάθεια της Κυβέρνησης για τον περιορισμό της φοροδιαφυγής. Συγκεκριμένα, προβλέπονται χρηματικές κυρώσεις σε περίπτωση που οι υπόχρεες επιχειρήσεις παραβαίνουν την υποχρέωσή τους. Είναι υποχρέωση των επιχειρήσεων η διαβίβαση μέσω πληροφοριακού συστήματος που έχει αναπτυχθεί στην ΑΑΔΕ των παραστατικών λιανικής πώλησης που εκδίδουν. Η διαβίβαση των στοιχείων των παραστατικών λιανικής της ΑΑΔΕ αποτελεί μία ουσιαστική δράση στην κατεύθυνση περιορισμού της φοροδιαφυγής. Δράση, η οποία μαζί με τη θέσπιση σχετικών κυρώσεων που φέρνουμε εντάσσεται στο πλαίσιο των έργων που έχουν ενταχθεί στο Ταμείο Ανάκαμψης.

Τώρα, κάποια θέματα τεχνικά που ανέφερε ο κ. Κόλλιας. Όλα αυτά τα τεχνικά ζητήματα που θέσατε θα φροντίσουμε με την ΑΑΔΕ να τα επιλύσουμε όσο πιο σύντομα γίνεται.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον Υφυπουργό, κ. Βεσυρόπουλο.

Κυρίες και κύριοι συνάδελφοι, ολοκληρώθηκε η συνεδρίαση. Θα διακόψουμε για 10 λεπτά και θα επανέλθουμε για την τρίτη συνεδρίαση της Επιτροπής μας.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπή. Παρόντες ήταν οι Βουλευτές κ.κ. Δημοσχάκης Αναστάσιος, Καλογιάννης Σταύρος, Καρασμάνης Γεώργιος, Κόνσολας Εμμανουήλ (Μάνος), Μπούγας Ιωάννης, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Τσαβδαρίδης Λάζαρος, Αλεξιάδης Τρύφων, Ξενογιαννακοπούλου Μαρία – Ελίζα (Μαριλίζα), Μπάρκας Κωνσταντίνος, Σαρακιώτης Ιωάννης, Παππάς Νικόλαος, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 15.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**